text:
WILLEMSTAD — Nos selekshon nashonal a klasifiká pa e siguiente buèlta di Caribbean Cup 2016. Esaki despues di e resultado di e partido entre Republika Dominikana i Barbados ku a tuma lugá dia 29 di mart na Republika Dominikana. E selekshon Dominikano a gana e wega aki ku e skor di 2-0 i a eliminá Barbados. Kòrsou despues di a sufri un derota kontra Barbados ku e skor di 1-0 i logra un viktoria kontra Republika Dominikana di 2-1 ku golnan anotá pa Gino van Kessel i Felitciano Zschusschen, ta sigui pa e segundo buèlta di Caribbean Cup ku lo tuma lugá den kuminsamentu di yüni 2016.
Tabla di posishon:
Durante un sorteo lo bira konosí kua ta e grupo ku nos lo ta den e siguiente buèlta di Caribbean Cup na yüni próksimo.
Federashon di Futbòl Kòrsou (FFK) i nos selekshon nashonal di futbòl bou di guia di Patrick Kluivert ta yama danki na pueblo di Kòrsou i prinsipalmente na e fanátikonan ku tabata presente den Stadion Ergilio Hato pa e sosten ku nos a risibí pa e wega kontra Sto.Domingo djasabra último. Un danki spesial tambe ta bai na tur medio di komunikashon pa nan kobertura durante e partidonan aki, danki na tur spònser, instansianan i un i tur ku a kolaborá pa un anochi eksitoso.
FFK i MCB kier a yama nos selekshon nashonal pabien pa nan logro i danki pa un biaha mas a saka kara di nos dushi isla.


c: text/html

text:
Prome Minister Evelyn Wever-Croes: GOBIERNO DI ARUBA TIN TUR ATENCION RIBA E SITUACION DI IMPACTO DI CRISIS MIGRATORIO DI VENEZUELA
Prome Minister Evelyn Wever-Croes:
GOBIERNO DI ARUBA TIN TUR ATENCION RIBA E SITUACION DI IMPACTO DI CRISIS MIGRATORIO DI VENEZUELA
Combersacionnan ta andando pa yega na un protocol entre cuerpo policial y Marina Real
Pa loke ta trata e situacion na Venezuela mes, Prome Minister durante conferencia di prensa semanal di Gobierno di Aruba dialuna mainta, ta indica cu esaki no ta un crisis di Venezuela so mas, tampoco un crisis di region so mas, sino un crisis mundial. Por lo tanto, e comunidad mundial mester lanta y asumi e responsabilidad.
“Nos na Aruba ta haciendo nos parti den e reto inmensamente grandi aki. Y awoki ta tempo pa otronan tambe haci nan parti. Na Aruba, apesar di tur esfuerso cu ta wordo haci pa intercepta y stop botonan ilegal drenta nos pais, ainda nan ta sigui drenta”.
Prome Minister a indica cu apesar di tur esfuerso cu a wordo haci den maneho di Gobierno ainda no ta suficiente. Esaki ta mustra tambe e magnitud di e problematica aki. Gobierno ta intensivando e esfuersonan. Awo lo cuminsa combersacionnan cu Marina Real tambe pa asina yega na un protocol entre cuerpo policial y Marina Real pa asina cera nos fronteranan completamente pa e actonan ilegal aki cu ta tumando luga.
“Esaki no ta locual nos kier y tin mester na Aruba. Aruba awor aki mester di trankilidad y siguridad”.
Durante su bishita na Hulanda, Prome Minister a reuni cu Premier Rutte, Secretario di Estado Raymond Knops, Eerste y Tweede Kamer riba e tema di Venezuela. Ta importante, segun Prome Minister pa nan tende for di dje mes den nomber di Aruba, kico e impacto di e crisis di Venezuela tin riba Aruba, na unda cu el a haci un peticion pa nan tene cuenta cu esaki.
Hulanda a informa cu lo pone 23.8 miyon Euro disponibel e aña aki pa atende cu e impacto di e crisis di Venezuela riba nos pais. Gobierno di Aruba ta den e proceso pa entrega e lista di loke cu tin mester pa haci Aruba mas sigur. Entre otro mas radar, mas proteccion y vigilancia di nos costanan, mas botonan pa controla nos costanan mas miho, mas asistencia na e procesonan di peticionnan di asilo.
Prome Minister a enfatisa cu e 23.8 miyon Euro aki, Aruba lo no ricibi como placa. Hulanda ta cuantifica den kico nan ta bay yuda Aruba y Corsou cu e placa disponibel aki. P’esey Gobierno ta trahando riba un lista mas structural di locual mas nos tin mester pa inclui den e lista aki pa Hulanda yuda nos cu ne.
“Venezuela ta pasando momentonan dificil cu ta ocasiona cu Aruba ta pasando den momentonan tenso. Gobierno di Aruba ta prepara y ta trahando riba tur area pa mantene cabes riba awa y mantene e crisis y su impacto bou di control. Pero tambe ta importante pa nos conta riba tur ciudadano di pais Aruba. Mi ta pidi e comunidad di Aruba pa tin mas pasenshi mientras nos ta mira e miho manera pa atende cu esaki. Na e momentonan aki nos tin mester trankilidad na Aruba. Gobierno tin tur atencion riba e tema aki”, Prome Minister Evelyn Wever-Croes a duna di conoce.

robotstxt: allowed

filter: keep


text:
Diferensha den prèisnan aki na Boneiru ta bahando
Ya pa lunas Wing Cheung ta na e di dos puesto. Karibe Nobo, den luna di mei, a bolbe pasa okupá e di tres puesto. Esun ku a subi di puesto spektakularmente den luna di mei, ta Dragon City. E supermerkado aki tambe a amplia su surtido ku produktonan mas ekonómiko y asina tambe duna e konsumidónan e posibilidat pa gasta menos plaka pa e produktonan den e makutu básiko. Ku e akshon aki Dragon City a pasa for di e di 12 puesto bai okupá e di sèis lugá riba e lista.
Prèisnan den e supermerkadonan mas karu ta bahando poko poko na e promedio, hasiendo asina ku e diferensha den prèisnan aki na Boneiru ta bahando poko poko pero sigur.
Riba e website di Unkobon.org e konsumidónan tin un bista di tur e prèisnan y tambe informashon di e supermerkadonan ku ta partisipá. E ‘spreadsheet’ ku informashon general ta kontené e detayenan di e preisnan inkluí den e kalkulashon. Hasiendo esaki e konsumidó por mira na kua supermerkado e produkto di e makutu básiko ta mas kombiniente.
Ku e proyekto di komparashon di prèis aki, Unkobon y Fundashon Tienda pa Konsumidó kier konsientisá e konsumidó aki na Boneiru kon presupuestá y gasta menos pa produktonan básiko. Den e proyekto aki Unkobon y FTpKB ta traha huntu ku EZK, RCN y Sage BV.


text:
Nos invitado den e programa aki ta Sra. Violetta Rosario-Cicilia. Un persona ku tabata hopi konosi den e mundu di enseañsa i tambe riba e tereno di musika. Nos a kombersa kune tokante su infansia, enseañsa i tambe musika.
Produkshon: Fundashon Históriko Kultural Boneriano
Durashon: 52 minüt
Fuhikubo ta presentá: Voiletta Rosario (Juffrouw Jeta)
Nos invitado den e programa aki ta Sra. Violetta Rosario-Cicilia. Un persona ku tabata hopi konosi den e mundu di enseañsa i tambe riba e tereno di musika. Nos a kombersa kune tokante su infansia, enseañsa i tambe musika.


text:
KRALENDIJK – Gezaghèber Edison Rijna 15 di mei a papia relashoná ku dia internashonal di famia. “15 di mei ta dia internashonal di famia. Na 1993 Asamblea General di Nashonnan Uní a proklamá e fecha akí komo un dia di reflekshon riba importansia ku mundu kompleto ta duna na e ròl di famia den komunidat. Awor mas ku nunka nos ta mira e importansia pa den famia tin union, amor, pas, toleransia i sosten.
Awe tambe ta dia ku un ordenansa di lei di emergensia nobo ta drenta na vigor. Atrobe a suavisá algun medida, pero esei no ta kita e responsabilidat ku kada siudadano tin pa tene su mes di forma estrikto na e reglanan di higiena i di distansia sosial. E reglanan ku a suavisá ta:
Klup nokturno, sauna, spa, i pisina pa públiko por habri atrobe bou di kondishonnan estrikto.
Kompetensia di deporte ainda ta prohibí. Na ‘Pachi’s Place’ ta e bar so ta habrí atrobe. Ta prohibí ainda pa tene evenemento ku ta rekerí pèrmit. E regla di distansia sosial di por lo ménos 1.5 meter, no mas ku 50 hende huntu na un sitio i e reglanan di higiena ta keda vigente den e ordenansa di lei nobo akí tambe.
Mi ke bolbe enfatisá ku si resultá ku e vírùs ta aktivo atrobe na nos isla, por bai tuma medida mas estrikto ku lo tin efekto riba nos forma di biba,” gezaghèber Rijna a bisa.


text: IPTV ta un servicio cu si bo tin internet pa bo por tin mas di 1000 canal live di henter mundo den bo man, ademas di e cantidad casi tur di serienan televisa pa bo wak e tur e episodionan y esun cu abo kier wak. Tin tambe mayoria peliculanan disponible y hasta esunnan di mas nobo. Cu opcionnan di lenguaje. Tin peliculanan y serie di muchanan. Ehem….. tambe pa adulto esaki logicamente cu su password pa lock. Tur esaki riba bo tv y hasta bo celular. No keda atras y join e grupo di amantenan di peliculanan y canalnan di television y na un prijs increible, yama 5931302 awor aki mes pa mas informacion. Ta acepta whatsapp tambe!


text: Diadomingo mainta tempran a drenta informe di un accidente na Gasparito, mesora a dirigi un patruya na e sitio. Na yegada di e patruya a bin compronde cu e dama chauffeur di e Honda Accord blanco bayendo zuid a bay na man drechi y a dal dilanti riba un Toyota Yaris staciona dilanti un cas manda esaki dal kibra un cura di cas daña e porta impidiendo e habitante sali for di su cas. Polis a test e dama chauffeur y a bin resulta cu e ta basta burachi, mesora polis a detene y a transporte pa warda di polis. Afortunadamente ningun hende a resulta herida.


text: Diamars atardi a drenta informe di un accidente cu hende herida na Sabana Liber, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un turista coriendo un Kia Rio di huur cu velocidad halto a perde control bay den banda y bay dal riba un pick-up di direccion contrario. E impacto tabata fuerte y e chauffeur di e pick-up a resulta seriamente herida. Na yegada di e ambulans nan a atende e victima y a transporte pa hospital.


text:
Cu e gran compromiso aki, Arajet, ta busca pa conecta Aruba cu Santo Domingo y su diferente experiencianan turistico y comercial, pero tambe pa duna un impulso na e crecemento y desaroyo economico di ambos pais a traves di e promocion comercial y turistico di e dos paisnan tan importante den Caribe, cu tin un historia comun.
E fundado y CEO di Arajet, Victor Pacheco, a garantisa cu “Sin duda, pa Arajet, Aruba ta un destinacion cu hopi interes, debi na e demanda di e biaheronan cu ta bay y bin pa Republica Dominicana. Nos kier ofrece e habitantenan di Aruba un alternativa di biahe cu ta accesibel den prijs y cu ta cumpli cu nan expectativa di biahe di menos costo, cu servicio di clase mundial y cu e avionnan di mas nobo y eficiente riba mercado.”
Asina tambe ta anuncia cu e prome vuelo di regreso fo’i Santo Domingo pa Aruba lo ta diabierna 16 di september. Cu e apertura di e destinacion aki, Arajet, ta fortalece su presencia den Caribe y ta avansa den su strategia di expansion, di cual nan ta spera di transporta shete miyon pasahero pa aña den un periodo di cinco aña.
Arajet lo yega Aruba cu un “boom”, cu tarifa abou cuminsando na 168 dollar round-trip incluyendo impuesto, e ticketnan ta disponibel riba nan website WWW.ARAJET.COM. Ademas, e aerolinea ta opera cu avion 737-MAX-8 completamente nobo, cu un capacidad pa 185 pasahero y ta priminti di e servicio renonoci mundialmente conoci di e Dominicanonan: “caluroso, amical y di un clase mundial”.
Pacheco a finalisa bisando cu: “Nos ta asumi e responsabilidad di e renacemento di e aviacion Dominicano cu un ekipo di colaborado internacional altamente cualifica, pa garantisa cu nos operacionnan ta cumpli cu e standardnan halto di siguridad di e industria di aviacion mundial, mientras ta garantisa e mantencion completo di nos avionnan moderno.”
Itinerario
Cu e anuncio di e benta di ticket, e aerolinea a comparti e orarionan di vuelo cu nan lo conta cu ne p’e rutanan Santo Domingo - Aruba - Santo Domingo:
- Santo Domingo - Aruba: 2x pa siman: Dialuna y diabierna, Salida: 12:50, Yegada: 14:10
- Aruba - Santo Domingo: 2x per week: Daibierna y dialuna, Salida: 14:55, Yegada: 16:20
Flota di avion completamente nobo
Arajet lo cuminsa bula cu cinco avion completamente nobo, e Boeing 737 Max-800. Manera e aerolinea a splica, ta avion di e generacion di mas nobo y ta diseña pa no haci daño na nos medio ambiente, cu menos di 14% di combustibel, den comparacion cu mayoria di e avionnan single-aisle. Esaki lo permiti e aerolinea pa spaar den gasto di combustibel, mantencion y operacion y na mes momento pasa locual nan ta spaar p’e cliente.
Expande e mercado di Santo Domingo
Aeropuerto Internacional Reina Beatrix ta entusiasma pa e servicio nobo aki desde Santo Domingo cu e “player” nobo aki den mercado, esta Arajet. “Cu su avionnan moderno y amical pa nos medio ambiente, Arajet ta un tremendo adicion pa e mercado di Santo Domingo. Ampliacion di e frecuencia di nos rutanan y variedad di operador di avion na e mercado aki lo ta un impulso positivo pa e dinamica di biahe entre Aruba y Santo Domingo y lo brinda mas oportunidad na nos mercado VFR (visiting friends and relatives) pa Santo Domingo. Bonbini Arajet!”, tabata expresion di e Air Service Development Manager di Aruba Airport Authority, Jo-Anne Meaux-Arends.
Tocante Arajet
Arajet ta e prome aerolinea cu tarifa economico den region di Caribe, e ta ofrece un servicio di clase mundial cu vuelo eficiente y conveniente cu ta conecta America y Caribe punta pa punta cu vuelo non-stop. E aerolinea comercial ta di origen Dominicano, e ta conta cu vuelo Dominicano mixto cu inversion stranhero. Cu base na Santo Domingo y avion Boeing 737-8 di ultimo generacion, completamente nobo y amistoso pa cu medio ambiente, Arajet ta spera di por conecta e destinonan principal di America, como cu e destinonan principal ta Colombia, Peru, Mexico, Costa Rica, El Salvador, Guatemala, Aruba, Sint Maarten y Corsou. Den futuro y segun ta agrega mas avion n’e flota, Arajet lo agrega mas ruta desde Merca te Brasil.


text:
WILLEMSTAD — E partido di Liga MCB promé divishon su buèlta di kuater ku mester a tuma lugá ayera entre e ekipo di Victory Boys i Centro Dominguito no a kontinuá. E partido tabata plania pa tuma lugá ayera 8’or di anochi na Stadion Antoine Maduro, pero no a kontinuá pa di sufisiente ofisial pa dirigí e partido.
Segun informashonnan, e refrinan den un forma di protesta a bisa ku nan no ta dirigí e partido en kuestion miéntras tantu ku e hungadónan di Victory Boys envolvi den e insidente di algun tempu atras risibí kastigu di FFK. Aktualmente e hungadónan ta di skors pendiente un desishon final di FFK.
Pa e respektivo insidente FFK a tuma e siguiente desishon kontra Victory Boys:
- Victory Boys ta haña un but di fl. 500.-;
- E kontra partido por deklará su gastunan ku mester wòrdu aprobá pa FFK;
- Victory Boys ta pèrdè tres punto riba e tabla di posishon di e kampionato;
- E wega kontra Centro Dominguito ta wòrdu hungá kompletamente di nobo.


text: ORANJESTAD – Un rato pasa Hues di Corte di Husticia a bisa cu e ta haya Zuriel Celaire culpabel di asalto arma, menaza di morto cu cuchio y tira 4 hende banda di American Bar na San Nicolas. Huez a bisa tambe cu Zuriel hunto cu Izak tabata den posecion di arma di candela entre 4 y 5 Juni 2022 ora cu Sharury a worso tira mata. Hues no a bisa nada si Zuriel ta culpabel pa e morto di Sharury. El a bisa cu e ta sigui conseho di psycologo y psychiater pa tratamento obligatorio di Zuriel y aplica castigo hubenil. Hues a condena Zuriel na 2 aña di tratamento obligatorio na un institucion special na Hulanda pasobra ni na Aruba ni Curacalo no tin un institucion.


text:
PHILIPSBURG – Konseho di minister di Reino no por keda sin aster pronunsiashon di un komishon di disputa, solamente si tin un masha bon motibashon. E punto di bista ei minister Ronald Plasterk (Relashonnan den Reino) a anunsiá djamars atardi durante un konferensha di prensa na kabamentu di su bishita di trabou na Sint Maarten.
Aña pasá ainda Plasterk a bisa ku den konflikto entre e paisnan den reino semper ta Konseho di Minister di Reino tin último palabra.
Preferensha
Loke ainda ta pará entre Plasterk i e gobièrnunan na Sint Maarten, Aruba i Kòrsou ta e pregunta kua instituto mester haña e enkargo di ehekushon di e areglo di disputa. Plasterk ke pa Raad van State hasi esaki, e paisnan ta preferá Hoge Raad, pasobra esei ta para mas leu for di polírika.
Plasterk ta bisa ku e ta masha impreshoná pa minister Emil Lee (Salubridat Públiko) ku a dun’é un splikashon tokante e plannan pa un hòspital nobo. “E no ta pensa solamente riba e edifisio, sino riba e plan di empresa kompleto tambe.”
Plasterk su presensia tabata espesialmente pa sera konosí ku e miembronan di konseho di minister. EL a topa tambe ku presidente di parlamento Sarah Wescot-Williams i e dos vise-presidentenan George Pantophlet i Frans Richardson.
No tin deliberashon
Promé minister Willian Marlin a bisa ku no tabatin negoshashon òf diskushon pisá. A konkordá pa warda ku e Kámara di Integridat te ora bin e sentensia di Korte Konstitushonal. E presupuesto no tabata un punto di diskushon, pasobra a entregá e proposishon di e presupuesto promé ku e deadline di 31 di yanüari serka parlamento.
Tokante e sosten ku a primintí pa reforsá mantenshon di lei ainda no a hasi palabrashon konkreto, Marlin a bisa.
Outor Hilbert Haar


text:
Kralendijk – Krio di kabritu profeshonal na Boneiru kada biaha ta bira mas mihó. Den e kuadro akí e wikènt di 9 i 10 di òktober tabata dediká na oumento di konosementu riba tereno di krio di kabritu. Debí na un asistensia grandi di kunukeronan, dentro di poko e servisio di Agrikultura, Krio di Bestia i Peska (LVV) lo organisá mas tayer.
Bou di guia di e oradornan Ing. Edward Berben (anterior hefe di LVV) i Ing. Sherwin Pourier (lider di proyekto di Krio di Bestia Profeshonal) a trata vários tema.
Tópikonan importante ku a bini dilanti tabata mehorashon di rasa, nutrishon, unda pa pone e bestianan i marka di kalidat. Tabatin un parti práktiko tambe kaminda a mustra i papia tokante karakterístikanan pa selekshon di bon kabritu muhé pa produsí lamchi. Selektando e mihó kabritunan muhé, pa medio di kastamentu ku chubatunan di rasa lo produsí bunita lamchi. E lamchinan akí tin karni moli i por bende nan pa un mihó preis.
Pa medio di refreská i oumentá konosementu di nos kunukeronan, servisio di Agrikultura, Krio di Bestia i Peska (LVV) ta spera di reaktivá krio di kabritu.


text:
Resultadonan di Beisbòl Liga Grandi ayera:
- Baltimore Orioles a pèrdè di New York Yankees ku skor di 6-2
Didi Gregorius a konektá 2 hit den 3 turno na bate ku 1 kareda anotá i 2 empuha. Didi tin un promedio di .225
- Boston Red Sox a derota Toronto Blue Jays ku skor di 6-3
- Minnesota Twins a pèrdè di Cleveland Indians ku skor di 8-2
- Texas Rangers a derota Tampa Bay Rays ku skor di 2-1
- Atlanta Braves a pèrdè di Washington Nationals ku skor di 5-4
Andrelton Simmons no a konektá hit den 5 turno na bate. Andrelton tin un promedio di .277
- New York Mets a derota Philadelphia Phillies ku skor di 7-4
- St. Louis Cardinals a pèrdè di Pittsburgh Pirates ku skor di 4-3
- Chicago Cubs a pèrdè di Milwaukee Brewers ku skor di 3-2 den 11 entrada
- Cincinnati Reds a pèrdè di Chicago White Sox ku skor di 4-3
- Houston Astros a pèrdè di Los Angeles Angels ku skor di 3-1
- Miami Marlins a pèrdè di San Francisco Giants ku skor di 3-2
- Los Angeles Dodgers a derota Colorado Rockies ku skor di 9-5
- Oakland Athletics a pèrdè di Seattle Mariners ku skor di 4-3
- San Diego Padres a pèrdè di Arizona Diamondbacks ku skor di 2-1
- Kansas City Royals a derota Detroit Tigers ku skor di 2-1 den 10 entrada
Partidónan di Liga Grandi pa awe:
- Pittsburgh Pirates kontra Philadelphia Phillies
- Toronto Blue Jays kontra Baltimore Orioles
- Atlanta Braves kontra Cincinnati Reds
- New York Yankees kontra Tampa Bay Rays
- Chicago White Sox kontra Milwaukee Brewers
- Kansas City Royals kontra Texas Rangers
- New York Mets kontra Chicago Cubs
- Washington Nationals kontra Arizona Diamondbacks
- Boston Red Sox kontra Oakland Athletics
- Miami Marlins kontra Los Angeles Dodgers
Breve:
Tripel A
- Roger Bernadina a konektá 1 hit den 1 turno na bate pa Albuquerque Isotopes. Roger tin un promedio di .267
Dòbel A
- Juan Carlos Sulbaran a logra su di 3 viktoria di temporada pichando 6 entrada kompletu, permitiendo 2 kareda riba 5 hit i 1 base por bola i ponchando 2 batido pa Northwest Arkansas Naturals. Despues di a sufri 2 derota den su promé 2 partidonan awor Juan Carlos tin 3 viktoria konsekutivo poniendo su rèkert na 3-2 ku un efektividat di 3.27
Klase A
- Kenley Jansen a picha dos tèrsio ayera sin permití kareda riba 1 hit, ku 1 ponche.
- Ozhaino Albies a konektá 3 hit den 5 turno na bate ku 1 kareda anotá pa Rome Braves. Ozhaino tin un racha di hit di 8 partido i a hiba su promedio na .314


text:
Partido MEP na Mike Eman: STOP DI MANIPULA PUEBLO. E LIDERAZGO CU BO A HIBA A CAUSA NOS PUEBLO HOPI DAÑO
Partido MEP na Mike Eman:
STOP DI MANIPULA PUEBLO. E LIDERAZGO CU BO A HIBA A CAUSA NOS PUEBLO HOPI DAÑO
Partido MEP a tuma nota di e campaña cu Mike Eman y Partido AVP a cuminsa pa un biaha mas gaña pueblo nan ta e Partido cu lo salba Aruba. Mientras Mike Eman ta pasa cas pa cas papiando di e ‘Bon Comun’, e ta lubida di bisa e habitantenan di cada hogar cu durante su gobernacion, e posibilidad di bon comun pa nos pueblo a wordo paralisa. Y ta bon pa pueblo di Aruba corda kico e bon comun aki kiermeen pa Mike Eman y su partido.
Bon comun pa nan mes
No ta secreto mas cu e bon comun den e Partido berda tawata pa yena nan mesun saco y enrikese nan mes. E Partido AVP, e partido cu solamente a beneficia friends & family y periodistanan liga na nan cu te hasta a bay cu 6 miyon florin di e pueblo aki. 6 miyon cu awe lo por a yuda absorbe gastonan durante e crisis.
Partido di corupcion
E bon comun den Partido AVP a hiba na ministernan corupto cu awe varios ta den investigacion, sea esnan den e Partido ainda como esnan cu a gradua den nan scol di corupcion. Corupcion pa Partido AVP ta un palabra sin contenido. Pasobra tur den Partido a para wak e otro comete corupcion y horta e pueblo aki, comunmente, sin para nan.
Liderazgo
Mientras Mike Eman ta papia cu Aruba falta liderazgo, Prome Minister di Aruba ta liderando cu fe, optimismo, determinacion y den tur integridad y transparencia. Esakinan ta cualidadnan di un lider di un pais mester tin y algo cu señor Eman no conoce. Un Eman cu a hinca nos pais den un mega debe mientras cu el a haya un Aruba bon para. Un Eman cu a cuasa disaster financiero den tempo di bonanza. Un Eman cu apenas cu un grito di Hulanda a core bay welga bou di un palo, bebiendo insure y sigui gaña pueblo. Esaki ta un lider? Mas bien Eman a mustra caracter debil y contra Aruba pa enfrenta e pio reto di su gobernacion, un KB. Mientras cu Premier Evelyn Wever-Croes, for di dia 1, a goberna den un reto tras di otro, pero sacando Aruba for di e abismo cu dos pandemia a laga nos aden, Eman y Covid.
Medida
Eman ta papia cu ta Gabinete Wever-Croes a bin cu tur medida riba nos pueblo. E berdad ta cu ta e gobierno di AVP a pone mega medida riba nos pueblo cambiando e nomber di medida pa ahustacionnan y a pasa tur e medidanan manera un ladron ta bin horta den anochi, bou nanishi di pueblo sin cu pueblo sa. Premier Wever-Croes sinembargo, den su maneho e ta mustra transparencia y e medida cu e mester a pone na comienso di su gobernacion, a haya e nomber di BAVP pa recorda Mike y AVP tur dia di e disaster financiero cu el a causa nos pais.
MEP na Mike Eman
Stop di cana den pueblo pa gaña pueblo. Stop di manipula pueblo. E liderazgo cu bo a hiba a causa nos pueblo hopi daño. Si bo a hiba un liderazgo drechi, Aruba awe no ta asina malo y nos por a wanta e sla di e crisis miho.


text:
Insidente ku militarnan Hulandes i Merikano di Wardakosta riba laman dia 25 di yuli 2022
Willemstad, 5 di sèptèmber 2022
Na minister di Hustisia
Señor Shalton Hato
Wilhelminaplein #
Presente
Tópiko: Insidente ku militarnan hulandes i merikano di Wardakosta riba Laman 25.07.2022
Señor minister Hato,
Resientemente …………….
Frakshon di MFK hasiendo uso di e derecho di hasi pregunta ankrá den artíkulo 96 di Reglamento di Òrdu i tambe artíkulo 57 di nos Areglo di estado, na nòmber di nos frakshon mi kier a hasi señor minister Hato e siguiente preguntanan.
- Minister ta na altura si ta bèrdat ku dia di e insidente tabatin militarnan hulandes i tambe militarnan/Warda Kosta merikano na bordo di lanchanan di Wardakosta?
- Ta for di ki dia ta usando militarnan Hulandes i personal merikano riba nos botonan di Wardakosta i si ta korekto ku nan a wòrdu lansa for di un barku di guera Ulandes?
- Minister ta konsiente ku militarnan ta wòrdu entrená pa hiba guera i pa mata hende?
- Si tabatin militarnan hulandes i tambe militarnan/Warda Kosta merikano na bordo di nos botonan di Warda Kosta, ta bèrdat ku ta e militar/Warda Kosta merikano a tira e tripulante riba e “Go Fast” mata?
- Minister por informá Parlamento ta ken ta para responsabel pa e aktuashon di e militar merikano aki, ta Merka, ta Hulanda òf ta pais Kòrsou?
- Ki garantia minister tin ku e militarnan aki na bordo di Wardakosta no a hasi un infrakshon riba awanan teritorial di Venezuela?
- Ki paso Minister ta bai tuma si resultá ku e suseso aki a tuma lugá den awanan teritorial di Venezuela?
- Kiko Minister ta bai hasi pa evitá un konflikto ku Venezuela kaminda nos a laga militarnan Hulandes i personal merikano ku nos no tin ningun sorto di kòntròl riba nan, hasi operashonnan militar riba laman, ku no tabatin nada di aber ku nos órden públiko?
- Minister ta na altura ku ora un hende muri a base di akshonnan hudisial riba laman ku militarnan enbolbí, ku tratadonan internashonal ta drenta na vigor?
- Minister ta haña ku Prokurador General (PG) ku na mes momento tambe ta hefe di e mes un Ministerio Públiko (OM) ku ta enbolbí den persiguí e tripulantenan envolví den e insidente, ta sufisiente imparsial, ku e mes por ta enbolbí den investigá esnan ku a los e tiru fatal ku a kousa morto di un di e tripulantenan?
- Minister ta na altura ku tratadonan internashonal ta eksigí den un kaso asina aki ku mester bin un investigashon imparsial i efektivo?
- Si resultá ku e morto di e persona ta debí na aktuashon desproporshonal di e militar/Warda Kosta Amerikano, a base di kua lei PG ta bai investigá i persiguí e Amerikano den e kaso aki?
- Minister no ta kere ku akinan e PG tin un konflikto di interes di promé órden?
14.Minister ta na altura ku PG dia 30 di ougùstùs a saka un komunikado di prensa indikando ku e no ta bai hasi un investigashon penal, sin ku tabatin un investigashon imparsial den e kaso aki? (de slager keurt zijn eigen vlees)?
15.Minister por informá Parlamento si e tripulantenan di e “Go Fast” tabatin arma di kandela na nan kurpa òf si nan tabatin arma di kandela na bordo di e “Go Fast” na momentu di e tiru fatal?
- Minister ta na altura ku na Hulanda, Kortenan a instruí Ministerio Públiko pa den kasonan asin’aki pone e investigashon mes ora den man di un Hues komisario imparsial?
- Minister ta na altura ku PG den e kaso aki a laga Landsrecherche di Kòrsou ku tambe ta kai dirèkt bou di dje, hasi un investigashon di echo i sirkunstansia di e insidente?
- Minister por indiká na Parlamento a base di kua outoridat Landsrecherche a hasi e investigashon?
- Minister por splika Parlamento si Landsrecherche tin e outoridat di por investigá un merikano ku no ta un ámtenar segun nos leinan lokal i ku ta riba un barku di Wardakosta ku militarnan Hulandes, ku tampoko ta ámtenar den nos sistema?
- Minister por splika Parlamento a base di kua lei Landsecherche por investigá un Amerikano ku no ta un ámtenar den e kaso aki?
- For di ki dia Landsrecherche tin e outoridat di por investigá hende ku no ta ámtenar den nos sistema?
- Minister por informá Parlamento ku e Amerikano ku a tira hende mata a wòrdu manda Merka bèk kaba?
- Minister por informá Parlamento si e Amerikano i tambe esnan hulandes tin inmunidat pa lokual nan hasi den nos konteksto estatal?
- Minister por indiká na Parlamento ku si e Amerikano a kometé un echo kastigabel, si Kòrsou lo pidi su ekstradishon den kaso ku e no ta na Kòrsou mas?
- Minister por informá Parlamento si tin un tratado òf akuerdo ku Merka ken ta responsabel pa aktuashon di e Amerikano aki riba lancha di nos Warda Kosta?
- Minister por indiká na Parlamento ta ken ta bai karga responsabilidat di e kaso aki. Merka, Hulanda òf Kòrsou den kaso ku resultá ku e uso di forsa aki tabata desproporshonal i kastigabel?
- Finalmente minister por konfirmá lokual a sali den prensa, ku ya e boto i motor tabata tur bora ku bala ora e insidente a tuma lugá i ku despues hasta a zink bai fondo?
Rekordando bo persona na e obligashonnan den nos Areglo di Estado pa duna miembronan di Parlamento tur informashon rekerí i na obligashon den e protokòl firma entre Parlamento i Gobièrnu pa duna e informashon aki no mas tarda ku denter di dos (2) luna, Frakshon di MFK ta keda en espera di bo kontesta.
Atentamente,
________________
Amerigó C.M. Thodé
Miembro di Parlamento
Lider di Frakshon MFK


text: Diaranzon atardi a drenta informe di cu tin un perdona sospechoso cara tapa ra cana den San Barbola Residences cu un piedra den su man na altura di e dam, mesora a dirigi un patruya na e sitio. Na yegada di e patruya a bin topa cu e sospechoso y a bin realisa cu aki ta trata di un persona cu problema di salud mental, mesora a pidi e vehiculo di transporte pa asina hiba e persona aki haya un tratamento medico pa e controla su mes y su comportacion. Na yegada di e vehiculo di transporte a hib’e hospital pa e ricibi tratamento.


text: Diadomingo atardi a drenta informe di un accidente riba E.J. “Watty” blvd. yegando e rotonde Cumana for di Sero Patrishi, mesora a dirigi tanto polis como ambulans na e sitio. Na yegada di e patruya a bin compronde cu e chauffeur di e Skyline coriendo cu velocidad halto a bay dal riba e muraya memey di riba e viaduct di Meiveld a sigui un poco mas y subi riba e median causando basta daño. Debi na esaki e chauffeur a resulta herida y na yegada di e ambulansnan nan a atende e chauffeur y un ocupante. E chauffeur mester a ser transporta pa hospital, mientras e pasahero a ser atendi na e sitio mes.


text:
Ta uza datonan personal cu bo yena via di gobernadoraruba.com unicamente pa e meta cu bo a completa nan p’e.
Wardamento di datonan personal
No ta warda bo datonan personal mas cu ta necesario segun e meta cu bo a yena nan p’e.
Comparticion di datonan personal
No ta comparti bo datonan personal cu otronan. A base di ley, Gabinete di Gobernador por ta obliga si pa traspasa e datonan pa otro instancianan (di gobierno). Por ehempel si via di e website aki un persona comete un crimen of haci expresionnan castigabel.
Medionan social
Pa comparti informacion via di medionan social, nos ta haci uzo di plataformanan externo manera Facebook y LinkedIn. Nos no tin ningun influencia ariba e manera cu e plataformanan aki ta anda cu datonan personal cu bo ta comparti via di e plataformanan aki.


text: Dialuna mainta a drenta informe di un accidente di cadena riba L.G. Smith blvd pabao di Talk of the Town, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu e chauffeur di un truck lastrando un trailer cu forklift riba dje no a regula su veocidad ni a mantene distancia a bay dal tras di un Ford van mande dal tras di un Nissan Sentra cu un pareha turista aden mande bay dal tras dibe Chevrolet Trax. Na prome instante ningun hende a resulta herida pero despues di un rato e dama turista pasahero den e Sentra tabata sinti poco dolor y pa mas sigur a solicita presencia di ambulans na e sitio. Na yegada di e ambulans nan a atende e dama turista na sitio mes.


text:
ORANJESTAD, Aruba – 30 di september 2021: Desde 2016 Bureau RampenBestrijding Aruba (BRA) ta implementando un plan di REHAB “The Thirsty, The Hungry and The Tired” pa reenforsa e team di First Responders durante un calamidad. E plan su meta tapa hisa Aruba su capacidad di resistencia pa e pais por recupera mas liher despues di un calamidad.
Den combersacion entre BRA y Aruba Hotel & Tourism Associationa nota cu e ekipo lo beneficia di tin disponibilidad di un golf cart durante maneho di un crisis. Un golf cart por wordo usa pa transporta BRA su team y diferente articulonan di necesidad.
AHATA a bai en busca di un golf cart entre su miembronan y DiviDutch Village/Divi Village Golf & Beach Resort a ofrece di restauraun golf cart y regala esaki na BRA.
Cu e ekipo aki First Responders por ta bon cuida pa asina nan siguisirbi e comunidad efectivamente durante un calamidad.
Divi y AHATA a coordina e entrega oficial na e Director di BRA, Sr. Rino Hermans pa uso den e plan “The Thirsty, The Hungry and The Tired”. Un danki ta dirigi na Divi Dutch Village/ Divi Village pa e valioso gesto.
Den e potret (di links pa rechts): Representante di AHATA– Vanessa Rasmussen, Divi Pro Shop Manager- Yanel Olivero, Director diBRA– Rino Hermans, GM di Divi Dutch/Divi Village Golf & Beach Resort– Ferry Zievinger, Representante di BRA- Rene Ridderstaat.


text:
Akreditashon
Laboratorio ADC (Analytisch Diagnostisch Centrum N.V.) ta profilá su mes komo un empresa dunadó di servisio, ku ta karakterisá su mes pa kalidat, konfiabilidat i bon servisio na kliente.
E sistema di kalidat na ADC ta sirbi un meta komun: sigui traha kontinuamente pa kalidat i servisio na nivel haltu. Pa keda kumpli ku esaki, ADC ta revisá su stapnan ku ta krítiko pa kalidat, periódikamente. E mènedjer di kalidat ta vigilá e stapnan akí mientras ku e revishonnan interno i eksterno ta verifiká e operashonalidat di forma imparsial.
E forma di garantisá kalidat akí ta sòru pa eksternamente e klientenan por konfia ku e organisashon ta kumpli ku normanan internashonal i ku internamente e maneho i e kolaboradónan por konfia ku e kalidat di e produkto- i servisionan ta kumpli ku eksigensianan relevante.
E nesesidat pa siguransa riba e kalidat di produkto i servisio duná, ta sigui krese fuertemente tantu riba nivel nashonal komo riba nivel internashonal.
ADC su laboratorionan di awa ta sigui e eksigensianan general pa e kompetensia di laboratorionan di tèst i di kalibrashon: EN-ISO/IEC 17025. E laboratorionan médiko ta sigui e norma pa: Laboratorionan Médiko-Eksigensianan Ekstraordinario pa kalidat i kompetensia, EN-ISO 15189.
E laboratorionan di awa ta akreditá dor di e Raad voor Accreditatie (RvA) for di 25 di mart 2009 pa EN-ISO/IEC 17025 bou di e aktividat ‘TESTEN’ ku e number di registrashon L493. E laboratorionan Médiko ta akreditá dor di RvA for di yüni 2016 pa EN-ISO 15189 bou di e aktividat ‘TESTEN’ ku e number di registrashon M297.
Pa un lista di e tèstnan akreditá por akudí na e scope di akreditashon di ADC NV riba https://www.rva.nl.
ADC ta esforsá su mes pa mantené e akreditashon optené. Ta traha anualmente na ekspanshon di e análisisnan ku tinku akreditá, pa salbaguardiá e kalidat di e resultadonan di análisis tantu den e EN-ISO/IEC 17025 komo den e EN-ISO 15189.


text:
E miho sonjonan ta esunnan cu bo ta sonja lanta!
Bo tabata sa?
Bo sa cu nan ta bisa cu e miho sonjonan ta esunnan cu bo ta sonja lanta, cu bo wowo habri.
Sera bo wowonan un rato asina y bay bek den e tempo cu bo tabata un mucha.
Pensa riba lo siguiente: ‘Kico bo kier a bira dia bo bira grandi?’
Bo a logra esaki? Pakico si of pakico no?
Awo habri bo wowonan y pensa pa bo mes, si ainda bo tin e mesun sonjo of deseo.
Kico bo lo kier hasi pa logra loke bo a sonja di dje y podise te hasta un tiki mas!
Scirbi nan pa bo mes den un schrift of notebook.
Repasa nan tur dia. Ki stap bo kier of por tuma awe?
Hasi’e sin miedo!
Y majan atrobe hasi e mesun ehercicio.
Y otro majan.
Y tur dia cu ta sigi.
E miho sonjonan ta esunnan cu bo ta sonja lanta!
Bo tabata sa?
Ban hunto hasi nos sonjonan pa nos bida realidad.
Tambe pa nos comunidad.
Y pa nos mundo!
Exito!
Bo mag comparti bo experencia cu e lesadornan di Comprondiendo Bida riba e pagina di Facebook.
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Lo ta hopi bunita pa cada sector den comunidad duna atencion na e dia aki, esta e Dia Internacional di Famia. Dialuna, 15 di mei.
Dialuna, mei 15 ta Dia Internacional di Famia, manera decreta pa Nacionnan Uni desde 1996.Tema pa 2017 ta: “Famia, educacion y bienestar”
E anja aki ta focus riba e rol di famia den sociedad, e maneho di gobierno pa promove educacion di famia y tin acceso na bienestar. E atencion pa e dia ta tambe pa crea conciencia con importante ta pa muchanan haja educacion sano desde hopi chikito te dia nan bira adulto.
Un otro meta di Dia Internacional di Famia ta pa mustra gratitud na tur otro persona y organisacion cu ta juda den educacion di mucha. Asina por pensa riba wela y welonan, famia cercano, bon bisinja y amigonan, instancia, fundacion y gruponan social. Nan ta duna un man pa e famianan den un pais por tin bienestar. Ta bon tambe pa duna reconocimento na empresanan cu tin condicionnan di trabou cu ta sostene e famia dor di por ehempel ofrece oranan di trabou flexibel of parttime. Tambe na empresanan cu ta duna hoben- y grandinan oportunidad pa keda activo den trabou pa asina por juda nan famia.
Ta un dia cu nos por duna atencion den media riba e importancia pa tin e conocemento adecuado pa promove un sistema di biba cu ta bon pa nos medio ambiente y ta sostenibel. Na esnan cu ta guia famianan con pa comunica cu otro na un forma sano y respetuoso. Con pa respeta e derechonan humano y promove pas y igualdad den cada famia y pais. Y naturalmente na e instancia y personanan cu ta duna di nan tempo pa comparti nan concemento.
Lo ta hopi bunita pa cada sector den comunidad duna atencion na e dia aki, esta e Dia Internacional di Famia. Di parti di www.comprondiendobida.com nos lo desea di wak tambe actividadnan special pa famianan den bario. Tambe pa duna un carinjo special na e famianan chikito di un solo persona. Hopi biaha nan ta hendenan cu ta biba den soledad. Duna nan tambe un man di aprecio, di hermandad y humanidad.
Felis Dia Internacional di Famia di parti di www.comprondiendobida.com
Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!
Mi ta imagina mi mes cu si Cristo Hesus para awe den e haltura di mas halto, e ta wak tur e Bondad y tur e Retonan den un mundo confundi…
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Felicidad, nos tur ta busc’e! Conciente of inconciente y e caminda cu ta hiba nos na dje, por ta un caminda di rosa of un caminda jena cu sumpinja. Ta depende di e nivel di conciencia di cada hende. Ta depende di su criansa, educacion y informacion cu e a busca pa haja su caminda. Buscando felicidad no ta asina dificil, si hopi profundo y fastioso ora bo mester wak bo mes den spiel.
Cuminsa pensa riba loke ta scirbi aki riba y keda pendiente pa e proximo articulo.
Tin un cantica ta tocando na radio ‘It’s so easy to fall in love’. Berdad, cay namora ta facil, keda den amor ta poco of hopi mas dificil.
Amor pasahero bo por haj’e den cada skina di bida. Of algo cu tin aroma di amor.
Amor berdadero ta loke ta nace di paden.
Ki bunita ta ora nos por sinja nos muchanan mira amor den cada skina di bida. Bolter cada piedra y wak bida ta biba bou nan. Wak e curason cu bo por haja te hasta den e piedra mes, den e berdura, den e noot, den e batata. Mensahenan silencioso cu ta pidi nos pa nos atencion? Pa ta mas cuidadoso cu e forma cu nos ta biba. Pa ta mas conciente kico nos ta tira den naturalesa. Pa ta mas conciente di e palabranan cu nos ta saca di nos boca, di nos mente.
Di parti di Comprondiendo Bida nos lo desea pa Dia di San Valentino bira un dia di refleho cu duna amor ta algo cu nos por hasi tur dia.
Lag’e cuminsa cu e sonrisa y ‘bon dia’ cu bo ta regala na tur hende.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Cu e angelnan di nos bon Dios carga Mitch Henriquez riba nan halanan y companje riba su biahe den Reino Celestial.
Cu husticia prevalece.
Y cu Mitch su nomber keda recorda nos cu cada accion di amor cu nos hasi cada dia
ta planta un simia chikito den mundo
pa logra un mundo cu mas pas y harmonia, comprenshon y tolerancia.
Nos no por cambia otro hende
Pero nos por ta un ehempel y inspiracion pa nan si.
Y poco poco sin cu nos mes ta ripara
E mundo ta cambiando
Come fruta y berdura ta bon pa tur hende. Nan ta duna nos salud y nan ta juda preveni malesa. Gusta come fruta y berdura ta cuminsa di chiquito. Muchanan ta sinja gusta loke e ta come na cas. Esaki hopi biaha tin di hasi cu loke e major(nan) ta gusta. Den caso cu e major no tin e custumber di come fruta y berdura, tin chens cu e lo no cumpra esaki pa su yiunan tampoco. Ta conoci tambe cu ora hendenan ta biba y come saludabel esaki ta baha e gastonan cu mester hinca den salud publico.
Podise mucho biaha nos sa tende ‘Mi no por cumpra berdura cu fruta, pasobra e ta sali hopi caro’. Di otro banda tin ora e mesun majornan aki ta saca placa pa alcohol, panja, cumpra number y diberticion cu ta sali hopi mas caro.
Ta importante pa majornan realisa cu temponan a cambia. Tin hopi mas malesa cu ta circula. Custumbernan di come y bebe a cambia. Sucu, vet y salo a drenta nos famia y nos bida. Den circulonan di ciencia di salud y medicina ta menciona sucu, vet y salo como e peligernan mas grandi pa e ser humano.
E ora, podise a bira tempo pa nos cuminsa tuma fruta y berdura na serio y sinja nos yiunan di chiquito pa planta nan y come nan. Nan ta bisa cu loke nos hinca den nos curpa nos ta haja bek den nos calidad di bida.


text:
Recientemente Arubaanse Voetbal Bond (AVB) a confirma su participacion den e weganan eliminatorio di Campeonato Mundial di Futbol Qatar 2022, cu ta tuma luga na Tampa, USA. A prepara un ekipo nacional, cu e mihonan di nos isla den futbol.
Lamentablemente, net prome cu biaha pa Merca pa enfrenta Surnam, a presenta e realidad cu 2 hungado a test positivo pa Covid-19.
Consecuentemente, a haci test cu tur otro hungado, pa garantisa cu tur otro ta test negativo pa por biaha. Hunto cu DVG a sigura cu tur hungado a haci test pa por biaha sin problema y representa cara di Aruba internacionalmente. Tur otro hungado, den e seleccion nacional, a test caba y tur ta negativo.
Mester menciona cu e entrenado a percura pa simannan largo di training intensivo. Meta tabata pa alcansa un nivel di calidad di hungadonan, pa por enfrenta Surnam. E schedule di entrenamiento a bay segun reglanan estricto di DVG.
Mester menciona cu e medidanan di prevencion pa evita plamamento di e virus na Aruba a compromete e programa di entrenamiento bastante, pero asina mes e hungadonan a duna tur di nan banda pa sigui entrena, pa por ta den top condicion pa enfrenta e Surnameonan dentro di poco.
AVB ta convenci cu e esfuerso y dedicacion di tur e hungadonan y e staff tecnico lo duna bon resultado den e wega cu ta tuma luga na Bradenton, Sarasota, na Merca.


text: Dialuna anochi casi prome cu marduga a drenta informe di un caso unda un yiu a lanta contra su mama na un cas na Salinja Serca, mesora a dirigi patruya na e sitio. Na yegada di e patruya na e sitio a bin compronde cu aki e damita ta menasa di bay for di cas. Polis a atende cune pa cu su comportashon y cu e lo mester tende di su mayornan. Ya cu si e lo kier bay biba su so cu costo di bida asina halto eno lo haya chance pa completa su estudio pa por tin un mihor futuro. Na fin di dia mihor biba bon cu mayornan cu ta dunabo un dak riba bo cabez y e chance pa caba un estudio.


text:
E sensacion dushi di yega na nan meta di benta tur luna a wordo iguala pa e experiencia di por pasa un dia riba e awanan blou cu ta rondona e isla. Un celebracion special cu a reconoce e logro increibel di yega na nan meta di benta luna tras di luna a tuma luga abordo di e yate di Tranquilo, durante un paseo priva, cu capitan Anthony Hagedoorn na mando.
E super-streyanan cu a wordo honra durante e paseo a inclui Edna Preche, Nicole Shand, Gabriela Ribbink, Vonnie Samuels, Lilit Fernandez, Jennefer de la Cruz, Lientje Thomas cu un invitado special, Digna Torres y e miembronan di e ekipo ehecutivo.
Director Gerente Jodi Tobman ta raporta cu e por traha cu un super ekipo di Supervisor y Asociado di Benta cu ta duna lo miho cu nan tin, tur dia, haciendo Jodi sumamente orguyoso di nan esfuersonan y con atento nan ta pa e necesidadnan y deseonan di e cliente, dunando servicio excelente na tanto hende local como bishitante, den e tienda cu ta situa na Playa Linda Beach Resort.
E yate di 43 pia a ofrece cocktails y hors d’oeuvres durante e paseo escenico, durante cual e lounge comodo di solo y cockpit a ricibi e asociadonan dedica pa nan aventura di paseo priva riba lama.


text:
ORANJESTAD – Prome Minister Evelyn Wever – Croes tabatin e honor di hiba palabra na e ocasion special unda cu FCCA a revela su logo nobo. Alabes a felicita FCCA y tur su empleadonan cu semper tabata para cla cu man habri pa yuda. y pabien cu e logo nobo. Masha pabien cu e logo nobo y sigui cu boso bon trabou.
Fundacion Cas pa Comunidad Arubano, mihor conoci como FCCA, ta un fundación establecia pa Gobierno di Aruba na principio di 1979 cu e obhetivo di resolve e escases di vivienda social y ofrece un cas adecuado pa e famianan di Aruba, specialmente pa esnan cu tin menos recurso economico. Un trayectoria hopi largo cu a cuminsa na principio di aña 1979 bou di mando di diputado Charro Kelly, awe den felis memoria.
Den e añanan cu a sigui, FCCA a contribui grandemente na e meta aki y awe un gran cantidad di famia por tin un propio hogar. Na 1992 e actividadnan di construccion principlamente tabata wordo financia pa medio di fondonan cu e tabata haya den forma di presta na condicionnan hopi faborabel for di Gobierno Hulandes. Den esaki gobierno tabatin e papel di intermediador. Sinembargo, Desde 1993 FCCA ta haya su fondonan pa medio di prestamonan comercial cu ta bin pricipalmente di e mercado financiero local.
FCCA ta structura manera un banco di hipoteca pa cas pa famianan di Aruba cu mester un manera adecuado di financia construccion di nan cas, pa cumpra un cas o pa renobacion o ampliacion di nan cas existente.
Prome Minister Wever – Croes a expresa cu e gobierno di e tempo ey lo no por a premira con grandi y exitoso FCCA lo bira, tampoco cuanto proyecto FCCA lo ehecuta durante di transcurso di tempo. Tampoco e gobierno di e tempo ey lo por a premira kico lo tabata e influencia di FFCA riba e reparticion di vivienda riba nos isla. Barionan completo a wordo crea pa cumpli cu e meta di duna cada famia un cas propio.
Manera tur empresa, FCCA tambe tin un emblema, un logo, cu ta haci cu bo ta reconoce e empresa di biaha. Pa añanan tabata conoce e logo cu mihor por wordo describi manera un cas estilo rubiano bieu carga pa tres figura di hende. Sin wak e palabra palabra FFCA banda di e ultimo figura di hende bo tabata sa na ken e ta referi. Desaroyo riba mercado tin biaha ta haci necesario pa bin cu ‘rebranding’ di bo empresa.E motibonan por ta varios: Bo kier duna bo empresa un cara nobo; E desaroyo y crecemento di Aruba como pais ta haci cu bo mester mas innovativo; Exigencianan medio ambiental ta haci cu abo como empresa mester cumpli cu esakinan; Bo kier acerca un publico nobo pasobra un mercado nobo ta desaroyando of paso bo vision pa futuro ta exigi un flexibilidad mas grandi cu bo tabata eherece te cu awe. E suma total di tur esakinan ta haci cu bo ta yega na e conclusion cu bo tin cu cambia bo mision, vision y proposito. Pa describi esaki sin haci uzo di palabra, un logo ta e manera mas simpel pa haci esaki. Pa ta efectivo den su forma di comunica un logo no necesariamente mester ta algo demasiado complica. Mas simpel mas eficiente.
E logo nobo di FFCA ta e suma total di tur esaki. Si wak e logo nobo bo ta keda asombra di su simplesa. E ta un figura cuadra cu ta consti di 4 triangulo riba su punta, y e tin tres color. E colornan aki cu casi nos tur por reconoce den cas di nos grandinan. E ta e colornan cu e tegelnan di e casnan tabata tin; no solamente aki na Aruba, sino den henter e area di Caribe. E colornan ta tononan di oker/geel y blauw. E triangulonan segun nan secuencia, ta forma un patronchi hopi agradabel pa bista.
Finalisando Prome Minister a bisa: “E logo nobo aki ta sigui simbolisa e empeño y compromiso cu FCCA a desplega pa famianan Arubiano cu a bati na porta pa un ayudo cu nan cas. Mi ta felicita FCCA y tur su empleadonan cu semper tabata para cla cu man habri pa yuda. Masha pabien cu e logo nobo y sigui cu boso bon trabao,” Prome Minister a conclui.


text:
Kosto pa un petishon
Parlamentu di Kòrsou a bai di akuerdo riba 6 di febrüari 2014 pa hasi kambio den e lei “Toelating & Uitzettging” i tambe e “Eilandsverordening leges, precariorechten en retributies Curaçao 1992”. A introdusí e kambionan dia 1 di aprel 2014. E kambionan aki a trese kuné ku for di 1 di aprel 2014 Gobièrnu di Kòrsou pa medio di Servisio di Atmishon, ta kobra un montante pa kada produkto i servisio ku ta hasi na e servisio.
Klek riba Modelformulier 910 Betalingsopdracht pa por baha e nota di pago.
Aki por mira e tabèl ku ta indiká e montante pa kada tipo di petishon.


text:
Manera Deporte Awe! a relatá anteriormente dia 27 di ougùstùs pa 4 di sèptèmber lo tuma lugá e di 13 kampionato mundial di atletismo na Daegu, Sur Korea. Pa motibu ku e federashon internashonal di atletismo (IAAF) no ta rekonosé Kòrsou nos atleta nan tòp manera Churandy Martina i Brian Mariano a opta e ora ei pa kore pa Hulanda.
En konekshon ku e kampionato mundial e Union Atlétiko Hulandes ta publiká un buki ku informashon pa prensa. E buki aki lo ta disponibel for di 18 ougùstùs, pero ya awe Deporte Awe! a haña e kaft di e buki mira. Riba e kaft tin un potrèt di e atleta yu di Kòrsou Churandy Martina.
Ata e kaft di e buki ku informashon ku lo sali pa prensa.


text:
E siman aki mayoria scol ta habri bek, ta bon momento pa reflexiona unrato riba e situacion di enseñansa aki na Aruba y trece informacion di locual cu POR tin den e plan di gobernacion ‘Vision 17-21 Hunto Nos Por’ pa loke ta Enseñansa.
POR den e proximo gobernacion lo percura pa introduci un “Quality Assurance Program” (QAP). Esaki ta encera un proceso continuo unda a base di “Key Performance Indicators” (KPIs) e scolnan mes ta midi y evalua periodicamente si nan ta cumpli cu realisacion di e metanan di calidad, ta identifica y analisa factor cu ta stroba realisacion di metanan, ta tuma accion corectivo y ta raporta periodicamente na Inspeccion di Enseñansa encuanto cumplimento cu e QAP.
Tambe lo implementa un “Quality Inspection Program” (QIP). Elementonan principal di esaki ta: fortifica Inspeccion di Enseñansa pa e departamento por cumpli debidamente cu su tarea di percura pa calidad halto di enseñansa y introduci un sistema pa monitorea cumplimento cu QAP, unda colaboracion entre scol y Inspeccion lo ta estrecho. Lo elabora e sistema di “leerling Volgsysteem” unda enfoke lo ta riba digitalisacion unda esaki no ta e caso ainda, pa asina docente, directiva di scol y mayornan continuamente por tin bista riba e nivel y desaroyo di cada alumno, klas y scol.
Promocion segun prestacion: ta introduci un sistema uniforme y transparente di evaluacion di funcionamento di e docente a base di su competencianan”. Pa e docente por bin na remarca pa un promocion, mester tin un evaluacion positivo di su funcionamento. E docente cu ta funciona excelente, por bin na remarca pa un bonus. Den curiculo basico Hulandes, Rekenen y Ingles lo wordo duna dor di maestronan specialisa den e respectivo materianan.
Cuerpo di docente conoce un escases grandi. Evaluacion y restructuracion di IPA ta necesario, cu e meta pa mehora e calidad di e instituto aki y percura pa renobacion di cuerpo di maestro. Un posibilidad ta pa integra IPA den Universidad di Aruba.
Introduci pa scolnan un base infrastructural minimo, teniendo cuenta cu e cantidad di alumno, pa loke ta material, ekipo y facilidadnan (por ehempel cantidad di klaslokaal, cantidad di banki y stul pa cada klas, smart TV, cantidad di laptop, conexion di internet, cantidad di baño, grandura di area di recreacion y grandura di areanan cu sombra). Den e cuadro aki lo promove modernisacion y digitalisacion den nos enseñansa y incorpora esaki den e curiculo. Lo evalua un plan realista pa introduccion di airco na scolnan. Evalua y gradualmente expande enseñansa despues di ora di scol (te cu 5or di atardi) pa por duna extra les materianan extracurricular manera arte, deporte, tecnologia y musica. Introduci proceduranan y facilidadnan pa mehora e guia y enseñansa na alumnonan cu problema di comportacion (por ehempel mediante “rebound school” y “summer school”). Restructura EPI y EPB den consulta cu sector priva cu e meta pa mehora e conexion entre enseñansa profesional y mercado laboral. Esaki lo contribui na reduccion di desempleo bou di nos hubentud, mihor salario y trabou den e sector cu a studia p’e. Crea un instituto di formacion adicional entre sector priva y sector publico unda lo crea programanan pa prepara e hoben pa drenta forsa laboral, cu concentracion pero no limita na hobennan cu a termina educacion profesional avansa. Atencion pa idioma den enseñansa: Duna continuacion na implementacion di Proyecto Piloto di scolnan multilingual, como tambe duna prioridad na upgrading di e nivel di Hulandes di tur docente y revision di e curiculo di Hulandes.
Finalmente pero no menos importante ta oportunidad y calidad di enseñansa igual na tur scol, algo cu desde inicio POR a para pe y educacion completamente liber pa tur studiante di scol preparatorio, scol basico y scol secundario.
Lesa mas di locual cu POR ta ofrece comunidad den e proximo gobernacion e plan di gobernacion ‘Vision 17 – 21 Hunto Nos Por’. E ta publica actualmente riba pagina di Facebook di POR E Forsa Nobo.


text:
Despues cu porfin bou di gobernacion di AVP nan a ehecuta e vision di PPA di 93/94 unda como Ministro di Transporte y Comunicacion mi a laga un estudio wordo traha dor di ECT ‘Europe Container Terminal’ pa muda Containerhaven for di Oranjestad pa Barcadera ‘wowo’ a cuminsa cay riba e tereno cu a keda liber. Por considera e tereno aki e tereno di mas balor riba nos isla cu lo mester wordo uza pa un desaroyo di balor economico formal.
Ora cu como consecuencia di e acuerdo entre APA NV y Port of Amsterdam bou di gobierno anterior a dicidi pa desaroyo un asina yama ‘Port City’ un di e prome ponencia fuerte di e gobierno anterior tabata cu lo mester tin un desaroyo cu lo no crea simplemente competencia pa centro di Oranjestad of miho bisa caya grandi y vecindario !
Mientras tanto gab. Wever Croes a dicidi pa permiti cu e vision di gab Eman(AVP) continua cu algun supuesto adaptacion chikito!
E esencia di e ‘Port City’ aki ta wordo splica o mercadea como lo siguiente:
‘Port City lo actua como un magnet pa residentenan y turistanan cu boutique hotels, casnan residencial, oficina, facilidadnan di parkeo, beach, hotel, café, bar, restaurantnan y shops. E plan aki tambe lo bay envolvi un ‘Water Front Park Publico’ entre e terminal di crucero y Bushiri Beach.
Tambe ta notabel cu den curso di tempo tabata papia di un proyecto cu lo a wordo ehecuta den 10 pa 15 aña awe ta wordo splica como 15 pa 20 aña.
PPA ta di opinion cu e escogencia pa un ‘Port City’ ta locual nos por cualifica como
‘the easy way out’ y e definicion of contenido di e posibel proyecto ta hustamente empugna cu e prome ponencia fuera ‘ cu e lo no mag di ta un competencia pa centro di Oranjestad cu ta cay Gilberto Francois ‘Betico’ Croes y cercania.
Si nos tene cuenta cu comercio di Aruba den e parti aki ta sufriendo consecuencia di varios desaroyo y maneho di ultimo aña anto tur instancia cu tin interes den e parti aki lo tin derecho di cuestiona e contenido di e posibel ‘Port City’ aki.
Ta bon conoci cu un di e poco alternativa pa duna caya Gilberto Francois ‘Betico’ Croes bida lo ta pa permiti desaroyo di dos of tres ‘boutique hotels’ den e caya aki y pa stimula inversion den e edificionan comercial cu lo por hala atencion di tanto local como bishitante.
Un pregunta cardinal cu PPA tin pa gobierno ta si e desaroyo di un Port City na unda ta bay permiti desaroyo di e.o. Boutique Hotels y posiblemente Hotel na unda lo bay permiti desaroyo comercial door di permiti inversion den Café, Bar y Restaurantnan y Shops esta pacus etc.…….no ta hustifica e pregunta cu e Port City ta nifica simplemente move centro comercial di Oranjestad for di Caya Gilbert Francois ‘Betico’ Croes pa ‘Port City’ ???
Cu e desaroyo di un infrastructura moderno manera un parke publico, un Water Front Park Publico y facilidad di parkeo lo no facilita e consumidor y bishitante mas cu Caya Gilberto Francois ‘Betico’ Croes actualmente??
World Trade Center !!
Ta bon conoci cu PPA a proyecta pa aña construccion di un World Trade Center combina Convention & Business Center combina cu DOS business hotels primeramente na otro sitio pero despues cu a muda Containerhaven pa Barcadera PPA a proyecta e World Trade Center/Convention Center riba e sitio cu a bini liber aki. Tambe PPA a expande nos vision cu construccion di un edificio ‘extra’ cu lo bira un posibel Universidad Internacional na unda tur lo ta acopla na otro.
PPA a proyecta posibel contenido di un World Trade Center y a compara esaki cu e World Trade Center na cual tambe ta den un pais chikito di 33.000 habitante unda PPA a mustra cu e World Trade Center a crea trabou pa 1500 hende y a crea un entrada pa e pais aki y Gran Bretania di 160 milon pounds den su prome y di dos aña di funcionamento.
PPA ta lamenta cu gobierno y APA Nv no a dedica atencion na e alternativa serio aki cu na opinion di PPA lo bira un Segundo of di tres pilar economico pa nos Isla unda Aruba lo participa den duna ‘servicio na Internaticional Trade’.
PPA a tuma nota si cu gab. Wever Croes a dedica atencion parcialmente na e vision di PPA ora cu a larga un compania di Europa (Suisa) bin duna un presentacion di un eventual Convention Center riba of den e Port City.
PPA ta di opinion cu Gab Wever Croes lo mester para of frena desaroyo di e ‘Port City’ pa asina analisa e posibel consecuencia di un Port City pa cu Oranjestad nos Capital di Aruba y aki PPA ta referi na Centro di Oranjestad, Caya Gilbert Francois Betico Croes y vecindario cu lo mester keda e centro di desaroyo comercial/turistico riba nos Isla.
Port city un proyecto di ‘real estate’ anto un gated community??
Un otro punto cu PPA ta cuestiona ta lo siguiente:
Den curso di ultimo decada varios pais a dicidi pa desaroya un ‘Port City’ pero ora cu a dicidi esaki nan a pone accento ariba e ciudad ‘completo’ y no solamente un pida di dje. Tambe nan a scoge pa pone accento riba un ‘Smart Port City’ cu ta encera reconstruccion y re-modelacion di e ciudad completo sin afecta e aspectonan historico/Antiguo di e ciudad.
Con bin ora a scoge pa desaroya un ‘Port City’ NO a scoge pa desaroya Oranjestad den su totalidad na luga di solamente e tereno cu ta bin liber ?? Naturalmente algo asina lo mester cay bou di DOW/APA NV !!
Importante di e pensamento ta cu ora papia di Oranjestad nos capital lo mester ta papia di un ciudad integra den otro.
Y no un desaroyo cu den futuro lo por wordo categorisa como un parti di e ciudad nobo y un parti di e ciudad bieu…..PPA no ta kere cu algo asina lo ta na interes comercial di Oranjestad!!
Den pasado un ministro cu awe no t’ey mas a cualifica ‘Port City’ como un ‘gated community’ Kico ta berdad pa cu e cualificacion aki ? y si acaso esaki ta berdad lo e nifica cu no ta papia di ‘integracion’ di un capital Oranjestad ??
Un ‘gated community’ lo nifica cu pueblo consumidor lo no por drenta sali manera nan desea y cu mayoria infrastructura lo ta na beneficio di esunnan di exterior cu cumpra apartamento etc. eynan. Cu otro palabra e proyecto aki lo por wordo categorisa como un proyecto di ‘real estate’ ??
PPA ta considera cu no a yega e momento pa inicia cu ehecucion di e proyecto aki ainda pasobra simplemente APA NV y Ministro encarga cu APA NV NO a duna pueblo di Aruba suficiente informacion ainda.
Haf di Oranjestad y desaroyo di Cruise-Tourism!!
PPA no por kita e impresion cu No tin suficiente atencion pa e curason di e tarea di APA NV cu lo mester ta ‘zorg’ pa desaroyo di e haf di Oranjestad y Barcadera. Awor kedando na Oranjestad PPA ta di opinion cu lo mester presenta na pueblo un proyecto di inversion di APA NV den expansion di e sitionan pa ‘Cruise ships’ por para den haf di Oranjestad.
Mirando e desaroyo positivo di nos ‘Cruise-tourism’ cu a logra algo mas cu 800.000 turista PPA ta di opinion cu atencion mayor mester wordo duna na expansion di e sitionan pa barco Crucero por para cu minimalmente 2 posiblemente tres sitio mas………Con ta para cu un proyecto asina ???
PPA ta spera cu Ministro Dangui Oduber duna pueblo informacion al respecto.
Cu respet pa director y staf di APA NV y nos Ministro PPA ta spera cu nos opinion lo haya e atencion necesario.


text:
Miss Youth Aruba 2017, Shanty Kanhai, ta biahando diaranson 28 di Augustus pa 10’or di mainta pa Guayaquil, ECUADOR caminda e certamen di Miss Teen Earth ta tuma luga.
Esaki ta di 7 edicion di e certamen unda nan lo scoge e mucha muhe cu tin humildad, simpatia, inteligencia y cu un cara bunita pa carga e corona maximo. Shanty ta un hoben dedica y determina pa logra loke e kier den bida, banda di ta un persona hopi trankil, humilde y cu un beyesa natural. Ademas di tur e cualidadnan aki, e ta hopi bon prepara den tur aspecto tanto mental- como físicamente pa competi den e certamen.
Shanty Kanhai ta di 2 representante di Aruba na Miss Teen Earth despues di 6 aña cu Karol Croes a participa y conkista e titulo di Miss Teen Fire. Shanty su preparacion a cuminsa for di 2017 cu tur locual ta exigi pa ta bon prepara pa competi den un certamen internacional. E programa cu Miss Teen Aruba Foundation a prepara pa Shanty tabata inclui; lesnan di pasarela, oratorio, public speaking y gym. El a bay hopi seminario di e.o.; Ecología y ‘go green’ cual ta loke e certamen ta basa riba dje. E team di Shanty ta hopi chikito, cuminsando cu su mayornan Ana y Prekash cu semper ta support Shanty den tur loke e gusta haci. Robin, Susan, Edson, Daniel, Jesus, Aaron y Suhaila ta poco di e personanan cu a duna un granito di ayudo pa su preparacion.
E presidente di Miss Teen Aruba Foundation, Robin Croes, a comparti e siguiente cu FOCUS: “E trahe di gala di Shanty ta keda un sorpresa unda despues Aruba lo wak e espectaculo di trahe di gala cu Shanty a uza. Su trahe nacional a wordo diseña pa Carlos Tromp, basa riba e energia solar y tambe ‘green everywhere’ cual ta e slogan oficial di Miss Teen Earth. Su vestuario lo ta uno amplio, di jumpsuits, rompers te na cocktails y gala. E diseñonan ta di Shanty mes y di su Team”. Shanty lo ser acompaña pa su mayornan; Ana y Prekash, Robin Croes (director nacional), Susan Kelly y Edgar Kock cu lo ta su hair & makeup artist na Ecuador.


text:
Durante e siman di vakanti 24 july pa 31 july kerekentenchi crew ta presenta un otro vakanti camp, e biaha aki e cede di Kerekentenchi camp ta na centro di bario playa pabou. Durante e siman di camp muchanan lo haya diferente presentacionan hopi interesante y bishita di diferente instancianan, lo siña hopi cosnan nobo y con pa traha den un ekipo pa alcansa e victoria di e team campeon na final di e campamento.
E camp ta cuminsa dialuna 24 july te cu diabierna 28 july for di 8or di mainta te cu 5or di atardi y pa clausura e siman di camp tur mucha lo presenta un show di clausura den cas di cultura cu ta hiba como tema ‘the magic kingdom’ pa inscripcion por jama 565-1041 inbox nos riba facebook di Kerekentenchi party xplosion. Diaranson 5 july mayornan por pasa na centro di bario playa pabou entre 6pm pa 8pm pa inscribi y haya tur informacion di e siman di camp, costo pa pa mucha ta afl.125 ta inclui lunch y snacks durante dia.


text:
E bibliotheek na San Nicolas tin basta aña cu funcionamento minimo, ya no ta mira muchanan di scol trahando groepsproject of usando computer pa studia un tema.
Den nos bida moderno unda tin hopi distraccionan den e omgeving di e hoben, un bibliotheek ta e lugar apropia pa scapa y cumpli cu bo debernan [escolar].
Pa es motibo mi ta hasi un suplica na Gobierno pa trata nos Bibliotheek manera un prioridad y pone e trabounan cana mihor pa nos no bolbe topa cu un bibliotheek sera otro aña escolar.
Aunke e topico di bibliotheek na San Nicolas tin un nubia negativo pa basta aña caba e ta den mi character pa toch semper busca lo positivo den tur cos y trece pa dilanti.
E positivo ta cu e gobierno tin un oportunidad pa duna comunidad di Pariba un bibliotheek moderno cu por sirbi e necesidadnan actual di nos pueblo. Esaki lo beneficia nos muchanan di scol y henter comunidad.
E rol principal di un bibliotheek a cambia, e ta mucho menos over di accesibilidad na bukinan y mas over di duna acceso na informacion y servicionan cu ta stimula intercambio di conocemento.
Un bibliotheek mester bira un lugar unda studiantenan y comunidad por bay pa, entre otro, usa computer cu e bibliotheek tin disponibel, huur aparatonan (p.e. un tablet), usa wifi cu propio aparato, usa espacio designa pa traha riba groepsproject, ricibi infomacion over di con por tuma parti den iniciativanan di comunidad (Community Center), tin accesso na bukinan digital, y fia buki.
Servicionan manera ayudo cu Prezi, Microsoft Office (PowerPoint, Word, etc), y otro programanan cu ta wordo usa cu frecuencia ta algo cu bo ta encontra na bibliotheeknan moderno rond mundo y ta un desaroyo cu nos kier mira den e planificacion pa e bibliotheek renoba na San Nicolas.
Nos bibliotheek por hasta introduci un Copy Shop cu lo yuda cu e gastonan halto di printing y copia cu mayornan ta encontra ora nan yiu tin proyecto di scol.
Pa muchanan di scol e Copy Shop por ofrece prijsnan social cu ta bira mas atractivo segun e cantidad di papel cu mester print subi.
Un gobierno di pueblo pa pueblo lo automaticamente tin esaki como un prioridad.
Comunidad tambe mester por usa e bibliotheek den dia, rond mundo tin “Community Gardens” na bibliotheek unda hende ta siña for di otro.
Comunidad por bishita e Community Garden cu tin su cantina, eynan por come, bebe y combersa mientras ta comparti informacion; e tipo di actividadnan aki ta un “meerwaarde” pa nos comunidad.
Por hasta bay asina lew pa inclui un “media room” cu su beamer unda por entre otro draai documentario y tene lectura; of cu por wordo uza pa companianan chikito cu no tin un vergaderzaal.
Esaki kiermen cu e espacio di un bibliotheek mester cambia for di uno cu mastanto ta ofrece espacio pa lesamento den silencio na uno cu diferente areanan cu ta ofrece actividadnan diverso; mas cu claro incluyendo un espacio pa lesa den silencio.
Mi ta spera di por celebra e desaroyonan aki hunto cu pueblo ora cu nos bibliotheek na San Nicolas habri bek pa comunidad.


text:
Resultado di encuesta nacional ‘Ambiente di lesamento di mucha’
Oranjestad – Na comienso di aña 2008 Fundacion Papiamente conhuntamente cu Sra. Murielle Brown-Roos, studiante y stagiaire den su ultimo aña na I.P.A., a traha hunto pa introduci un sondeo como meta pa analisa e ambiente di lesamento di muchanan di 0 pa 5 aña na Aruba. A traha e encuesta aki den cuater idioma pa facilita tur mayor cu kier a participa na e sondeo menciona. E proceso di encuesta a cuminsa dia 5 di mei y a sigui te cu 20 di augustus. Un total di 848 mayor a coopera cu e investigacion aki durante nan bishita di consulta na Wit Gele Kruis. Cu e cantidad di participacion aki Fundacion Papiamente a hasta surpasa e cantidad minimo cu tabata necesario pa por haci un analisis representativo di e resultadonan. A realisa e logro aki cu sosten y cooperacion di e team dinamico di Wit Gele Kruis Aruba.
E meta di e estudio di ambiente di lesamento tabata pa Fundacion Papiamente haya un mihor bista riba e ambiente di lesamento na cas y e habito y actitud di e mayornan of educadonan, di muchanan di 0 pa 5 aña, respecto lesamento den bos halto. Pa medio di e investigacion aki Papiamente kier a haya informacion specifico, manera por ehempel: e idioma cu e mayornan ta lesa den bos halto, e idioma cu mayornan ta uza pa combersa cu nan yiu di e buki, si tin material di lesa na cas, con mayornan ta yega na material di lesa, e frecuencia di lesamento den bos halto, duracion di lesamento, etc.
Algun conclucion di e encuesta di e ambiente di lesamento di muchanan di 0 pa 5 aña ta:
• Mayornan/educadonan di e muchanan di e edad concerni, ta considera lesamento den bos halto importante; e motibonan principal cu nan ta duna ta: e desaroyo di conocimento general di nan yiu y lesamento ta contribui na e desaroyo di idioma di nan yiu.
• Un gran mayoria di e mayornan/educadonan ta lesa den bos halto pa nan yiu.
• E habito y actitud respecto lesamento den bos halto a mehora den un generacion, mirando cu tin mas mayor/educador cu ta lesa den bos halto cu nan yiu, compara cu e generacion anterior. Tambe por bisa cu e chens ta mas grandi cu un mayor lo lesa den bos halto pa su yiu, si e mayor a haci esaki tempo cu e tabata mucha. Apesar cu tin otro factornan cu ta hunga un parti den e motibonan pa cua mayornan ta lesa pa nan yiu, por bisa cu lesamento den bos halto pa mucha ta engrandece e posibilidad cu e di tres generacion tambe lo lesa den bos halto.
• Den e caso di mayornan cu no ta lesa den bos halto pa nan yiu(nan), e motibo principal a resulta di ta scarsedad di tempo. E di dos motibo cu mayornan no ta lesa pa nan yiu(nan) ta cu nan ta haya e mucha hopi chikito ainda pa lesa p’e.
• Un gran mayoria di e mayornan cu ta lesa den bos alto pa nan yiu(nan) ta haci esaki na Papiamento. Hasta si un mayor scoge pa lesa un buki den un otro idioma, e dioma cu e ta combersa cu su yiu(nan) di e buki ta den idioma Papiamento.
• Un gran cantidad di e mayornan cu ta lesa den bos alto pa nan yiu(nan) no ta miembro di Biblioteca, resultando den e porcentahe asombroso di 70%.
Cu e resultadonan di e analisis aki, Fundacion Papiamente a logra obtene informacion valioso pa por introduci proyectonan efectivo. Asina ta stimula e placer di lesamento y ta enfoca e puntonan mas crucial di e necesidad pa mehora e ambiente di lesamento na Aruba.Scroll To Top
- March 2022
- February 2022
- February 2021
- October 2020
- December 2019
- September 2019
- August 2019
- May 2019
- December 2018
- November 2018
- September 2018
- August 2018
- July 2018
- June 2018
- May 2018
- January 2018
- September 2017
- April 2017
- March 2016
- February 2016
- May 2015
- February 2015
- June 2014
- May 2014
- February 2014
- April 2013
- March 2013
- February 2013
- March 2012
- February 2012
- December 2011
- November 2011
- August 2011
- July 2011
- February 2011
- August 2010
- July 2010
- May 2010
- April 2010
- March 2010
- February 2010
- January 2010
- November 2009
- October 2009


text:
Notisia kondishonnan pa kuminsá un negoshi. Tempu Nobo obligacion. World after pandemic (na ingles). Supervivencia nifiká viktoria.
Solamente traha duru. Inisiando e riesgo. Unico establese. Lugá seif. Diversifikashon di e unico. Promotion mas barata.
E placa bashí por gana. E por meskla active inflacion. Zona seguro. Notisia publicacion. Mayor di búskeda di placa. Apertura di nobo considered. Idioma nativo.
Oropa Sentral. Union Europeo. Alemania, Polonia, Repúblika Hese, Slovakia, Hongaria. Banda di Oropa Pabou, Escandinavia, Rusia, Pariba Medio, Laman Materno.
Paga un biaha so. Presensia limita riba Internet. Geval link. Promotion mundial. Anunsio preis. Un bista di e mayor di búskeda di Bida.
parti di lenga materno


text:
Beauty with Style ta start na januari 2011 cu estudio nobo pa pedicure, basa riba e situacion y necesidadnan na Aruba…
Un estudio cu Beauty with Style ta coordina ya pa algun aña ta e estudio pa pedicure.
Estudio di pedicure modelo nobo lo ta basa riba e situacion y necesidadnan na Aruba. Esaki pasobra na Aruba tin situacionnan cu ta hopi specifico pa nos isla. Pa e motibo aki ta invita tur hende interesa den e estudio di pedicure medico pa inscribi pa e estudio aki cu ta cuminsa na januari.
Martine Koeten, directora di Beauty with Style ta splica cu ainda hopi hende no sa e diferencia entre pedicure medico y pedicure cosmetico. Basicamente loke e competencia di un pedicurista cosmetico ta pa corta y lak huñanan saludable, esta e cuido basico.
Continue reading “Beauty with Style na januari cu estudio nobo pa pedicure special pa Aruba”


text:
Diadomingo 27 di mei 2018 a tuma lugar den stadion Frans Figaroa na Noord e clash entre FC Porto contra di United, FC Porto ta bin di un victoria riba e equipo di RCS cu e score di 5-0 , mientras United nan wega ta keda cancela contra di Brazil Jrs.
Na di 6′ di wega Jimmy Luzardo #7 riba su camiseta ta logra habri e marcador pa hiba su equipo FC Porto ariba 1-0. Den e prome 45′ nan di wega ambos equipo a sa di crea algun oportunidad di gol pero ta e equipo di FC Porto a logra di habri e marcador , cu e score di 1-0 pa FC Porto ta bai sosiego.
Den e di dos parti di wega e equipo di FC Porto ta pone basta preshon caminda cu riba un hugada dilanti gol e hungador Michaelangelo Wild #18 ta lora un bala caminda e bala ta dal den pia di e defensa di United y bai den gol. Pa asina FC Porto bai ariba 2-0. Riba un tiro di skina pa e equipo di United bala ta rebolta dilanti gol caminda e hungador Michael Molinares #7 ta kop e bala e asina deposite den net na di 64′ di wega pa asina corta ventaha 1-2. E equipo di United ta sigui preshona y ta probecha caminda e equipo di FC Porto ta cai den defensa y asina ta duna United espacio pa crea algun bon oportunidad y den un atake di United ta foulia un hungador na rand di doelgebied caminda refree na ta basila y ta pita pa un tiro directo, Miguel Suarez #10 ta cobra e tiro caminda e ta los un fusil fuera di alcanse di e portero di FC Porto pa asina empata e wega na 2 gol. Final di e wega ta keda den un empate FC Porto vs United 2-2.


text:
Aruba mester sigui desaroyonan riba asina yama ‘rapid tests’ confiabel pa asina mitiga cu e virus ta sigui drenta e isla y alabes baha e gastonan di test. Pero esaki lo mester sucede unabes cu Aruba ta prepara pa implementa nan, despues cu nan prueba nan efectividad.
Esey ta e conseho di e Outbreak Management Team, OMT, na Ministerio di Salud di Aruba.
E conseho a keda formula for di fin di October caba y a keda presenta na Gobierno di Reino Hulandes na comienso di November. OMT, cu a keda institui pa e Rijksinstituut voor Volksgezondheid en Milieu (RIVMRijksinstituut voor Volksgezondheid en Milieu), RIVM, ta consisti di diferente experto riba e tereno medico-epidiomologico y ta conseha riba e pasonan cu mester tuma. Aruba tambe ta sigui e consehonan di OMT, cu ademas ta mustra Conseho di Minister di Reino riba e necesidadnan particular di cada pais y region den Reino Hulandes.
Segun Prof. dr. Jaap van Dissel , cu ta encabesa e OMT, e testnan PCR cu Aruba ta usa pa screen bishitante ta pa mitiga e cantidad di virus cu por drenta pa medio di turismo. Pero un PCR test ta relativamente caro y riba dje tin problemanan operacional, pasobra e ta dura oranan prome cu e resultado ta conoci.
Testnan innovativo pa turistanan
Segun OMT den su relato, e pandemia di Covid a afecta e paisnan Hulandes den Caribe grandemente. Di un banda, tin co-morbidad y mortalidad debi na otro infeccion, pero e impacto economico negativo debi na e medidanan di contingencia estricto, ta enorme. Economia di Hulanda ta di un escala mucho mas grandi comparativamente y tambe diversifica, mientras cu esun di Aruba ta practicamente dependiente di turismo y trafico di biahero internacional.
Pa por amplia e posibilidad di mas biahero, e pregunta di OMT na Gobierno di Aruba ta si y bou cua condicion lo kier uza testnan innovativo y alternativo pa e comunidad local y biaheronan. A hiba hopi discusion cu Aruba riba e uzo di e asina yama ‘antigeentesten’ cu ta un test rapido unda ta busca e proteina conecta cu e virus den nanishi y garganta. Na Hulanda tambe ta papiando riba e test aki. Tambe tin un test di rosea y un tecnica simplifica di test molecular, RT-LAMB cu TNO a desaroya cu ta cla pa introduccion.
E obhetivo di OMT ta pa duna conseho riba e uzo di e testnan nobo aki, cu ta basa riba contesta riba algun pregunta, manera, cua ta e testnan cu ta disponibel y con sensitivo y specifico nan ta. Ademas mas, mester mustra kico ta e balor agrega pa test e populacion local y regulacion di trafico di biaheronan. Y kizas e pregunta mas grandi ta con grandi e risico ta cu ta bay keda si detecta algun persona infecta.
Brote ta pone presion riba capacidad
OMT a bisa cu tur cuater pais den Reino ta experimentando brotenan di Covid, cu a nifica un reduccion di e capacidad di bringa e malesa. E cantidad di infeccionnan ta bahando danki na medidanan stricto. OMT a bisa cu e infrastructura di laboratorio na Aruba ta bon cu a permiti e procesamento rapido di e testnan PCR. Pero e cantidad di positividad ta keda halto. Ayera ainda e tabata na 11 porciento, mientras cu Organisacion Mundial di Salud, WHO ta recomenda pa e positividad keda bou 5 porciento. Pero OMT a bisa cu e brote na Hulanda ta mas grandi cu na Aruba, cu ta nifica cu biaheronan di Hulanda ta forma un risico mas grandi cu contactonan entre personanan den comunidad local.
Di control pa mitigacion
Na Maart, Aruba a tuma medidanan drastico pa contene e plamamento di coronavirus y a haci esaki exitosamente y alabes a hisa e capacidad curativo. Pero desde cu a habri e fronteranan na Juni, e virus a bolbe haci su entrada, cu a conduci na un epidemia di Covid. Sinembargo, Gobierno di Aruba no por a cera e frontera atrobe pa motibo di e necesidad economico. E ta nifica cu e isla ta acepta cu ya no por elimina e virus for di Aruba y cu mester prepara pa mas brote pa futuro. Y pa identifica y combati e brotenan aki mester di un capacidad di test y combatimento robusto pa un tempo largo. Cumplimento cu consehonan di Gobierno pa isolacion y cuarentena ta esencial. Tambe mester pone atencion na esnan cu contracto di trabou temporal cu ta resisti test pa motibo di tin miedo pa perde entrada. Ademas, mester percura cu e conscientisacion di medidanan di higiena, uzo di tapaboca, laba man, distanciamento social ta keda pa periodo largo, y mester keda limita reunionnan grandi, manera fiesta y bishita club y casino. OMT ta haya cu hasta mester prohibi esakinan.
Testnan mas rapido
Tin diferente modalidad di test obtenibel pa test personanan prome of despues di nan biahe. Ya caba ta uza testnan molecular pa esakinan. Nan ta produci resultado lihe y por keda expande mesora cu gastonan aceptabel. E tecnicanan ta rekeri si infrastructura di personal bon prepara. Accesibilidad na e materialnan di diagnostico ta keda un reto pa motibo di e pedida grandi riba tereno mundial. Pero nan ta problemanan limita.
Testnan antigeno ta cassettenan cu ta benta afo, unda ta pone un muestra di e proteina di e virus (e antigeno) y cu den 15 a 30 minuut por produci resultado. E muestranan ta bin di e area di nanishi y garganta, mescos cu pa e PCR test cu ta custumbra cune. Mester pone atencion riba cua di e fabricantenan ta confiabel. Nan tin bon sensitividad, aunke menos cu e PCR. E testnan aki a demostra nan balor den populacionnan grandi infecta unda tin hopi sintoma. Como tal, nan no ta ainda adecuado pa obhetivo pa screen e populacion general. Sinembargo, RIVM mes a valida cinco test y a considera nan esaki positivo pa uso general. E sensitividad ta varia entre 73 y 94 porciento.
E RT-LAMP di TNO, cu ta para pa reverse-transcription loop-mediated isothermal
amplification, ta un metodo alternativo pa test molecular cu ta rekeri menos infrastructura sofistica cu e PCR. E test aki ta tuma 1 ora y por evalua diferente test na mesun momento y cu menos personal. TNO a desaroya e test aki den conhunto cu RIVO y a haya su validacion na e laboratorio regional di Amsterdam. E sensitividad ta halto. E PCR ta keda e Golden Standard. Pero OMT ta kere cu pa implementacion na gran escala di LAMP, mester tin espacio di laboratorio, siguridad biologico, aparatura y e infrastructura administrativo pa desaroya. Sinembargo, na Hulanda ainda no a uza test aki pa screen populacionnan cu prevalencia abou di Covid19, manera turista.
Tambe tin otro tecnica cu no ta necesariamente detecta e virus, pero si por sostene deteccion di pacientnan di Covid19. eNose ta un aparato cu personanan por carga y ta analisa e calidad di rosea pa moleculenan corelaciona cu e infeccion di virus. Locual e ta haci ta exclui si ta trata di SARSCov-2, of e virus di Covid19. Un test asina ta bon pa selecta personanan pa triage pa asina baha e presion riba e capacidad di PCR test.
Lo mester keda cu PCR
Den otro palabra, e testnan alternativo ta bon pa uso general, y ta duna un resultado lihe pa un decision clinico y ta menos costoso cu e PCR test. Pero ta keda un grupo cu mester haya confirmacion cu un PCR, esta personanan cu ta hopi malo, cu sintomanan cu ta cuadra cu Covid19; personanan di e gruponan risico manera esnan grandi, personanan cu co-morbidad, y esnan vulnerabel; personanan cu kehonan cu ta traha of tin contacto directo cu personanan cu risico halto, manera personal di cuido y esnan cu ta cuida hende grandi.
OMT ta bisa cu a pesar cu tin cierto reserva, mester haci uzo di e testnan antigeno (rapid tests) pa screen turistanan por ehempel. Lo mester tin un infrastructura prepara, entre otro mashinnan cu por lesa y administra e testnan aki. Segun e team di expertonan, e ta importante si pa pone e gastonan banda di otro, por ehempel aeropuerto mester compara e gastonan cu e sistema di PCR y asina tuma decisionnan debido. Di otro banda e test di TNO, esta e RT-LAMP kizas tin un sensitividad mas abou cu e PCR clasico pero e ta suficiente bon y cu un costo operacional hopi mas abou cu ta permiti su uso efectivamente particularmente den e populacion di turista.
Y e eNose, pa reduccion di costo, lo por bira parti di e triage na momento di screening.
E conseho final
OMT en general ta recomenda si pa usa e test antigeno unicamente ora tin brote, y no como screening. Den e populacion cu prevalencia abou, manera turistanan, sinembargo nan por yuda exclui infeccion. Pero pasobra e testnan aki mester di un presencia grandi di virus, e ta mas confiabel ora cu ta test na momento cu tin keho. Aunke cu nan no ta valido pa screening, toch OMT ta kere cu mester considera nan uzo, pero despues di valida nan den por ehempel, un grupo muestra di turista. E RT-LAMP ta hopi prometedor y OMT ta conseha Aruba pa sigui e desaroyo di e sistema aki, pa asina por cuminza cu e trayecto di implementacion.


text:
KRALENDIJK – Apenas algun ora despues ku e orkan di kategoria 5, Irma, a trastorná e islanan Sint Maarten, Saba i Sint Eustatius riba djarason 6 di sèptèmber 2017, Fundashon Mariadal na Boneiru a instalá un servisio di brùg aerio médiko. Esaki riba petishon di e Sint Maarten Medical Center (SMMC) pa traslado di su pashèntnan.
Kees Klarenbeek, kende ta miembro di e Hunta di Direktiva (HdD) di e SMMC, a pidi Fundashon Mariadal pa tuma e evakuashon i tambe e kordinashon di e kuido pa tantu e pashèntnan pa diálisis komo pa e demás pashèntnan krítiko riba nan. Djis despues e Health Care Foundation-nan di Saba i Sint Eustatius tambe a solisitá transporte aerio pa nan muhenan embarasá ku riesgu elevá, pa Aruba, Boneiru òf Kòrsou.
Kolaborashon
Esaki a bin resultá den un kolaborashon nunka bisto entre e hospitalnan di e seis islanan karibeño di Reino Hulandes: di e tres islanan asotá i di e tres islanan Aruba, Boneiru i Kòrsou.
E as den e operashon akí ta e servisio di brùg aerio mèdiko ku a bira aún mas krusial ora a sali na kla ku un di dos menasa a presentá su mes: orkan José, ku tambe tabata rumbo pa Islariba. Mester distinguí e brùg aerio médiko for di e brùg aerio pa evakuashon ku Defensie ta guia for di Kòrsou. No opstante e echo ku VWS na Den Haag a bai di akuerdo tabata intervenshon di e representante di Reino Sr. Gilbert Isabella ku a e pashèntnan ku ta dialisa por a keda evakuá dor di Defensa pa Aruba.
Learjet kla pa bula
Rondó di e aña 2000 e Fundashon Mariadal a integrá su tres departamentunan Emergensia. Ambulance i Air Ambulance den unu. Danki na un kòntrakt ku Medic Air, e Fundashon Mariadal ta disponé di un avion Learjet 35 kompletamente ekipá ku ta pará kla 24 ora pa dia, shete dia pa siman pa hasi eksklusivamente buelonan di ambulans aerio. Pronto lo tin un Learjet 55 tambe, komo reserva.
Medic Air ta sòru pa e pilotonan i e Fundashon Mariadal ta sòru pa e tripulashon médiko. Banda di esei e Fundashon Mariadal tin akseso na un ret ekstenso di otro proveedó di ambulans aerio den region. Tur e faktornan akí a pone ku e Fundashon Mariadal por a instalá e servisio di brùg aerio médiko, hopi lihé.
Base Boneiru International Airport
Finalmente a pone un operashon pa e servisio di brùg aerio médiko akí riba pia ku tres avion pa ambulans aerio, dies piloto i e tripulashonnan médiko rekerí, formá dor di e personal di e Fundashon Mariadal. E base di salida ta Bonaire International Airport.
Despues di baha pashènt na Kòrsou òf na Aruba, ta sigui bula pa Boneiru pa tènk i, si tin mester, kambia piloto pa sigui mesora pa Islariba. E operashon di asistensia akí ta andando for di djaweps 7 di sèptèmber último i lo kontinuá diariamente mientras Islariba tin mester di esaki.
Kòrsou i Aruba ta mèldu nan mes
Un par di ora despues ku e servisio di brùg aerio médiko a bira operashonal, Sint Elisabeth Hospitaal (Sehos) na Kòrsou a aserká e SMMC pa ofresé yudansa. Ora e HdD di Sehos a haña sa di SMMC ku ta Fundashon Mariadal tin e kordinashon di e ayudo di emergensia, Direktor Médiko Franke Scheper, kende tabata den eksterior, a laga su Direktor Médiko suplente Lysandra Berenos-Riley hasi e kontakto ku e Fundashon Mariadal.
For di Aruba Ezzard Cilié, ku ta miembro di e HdD di Horacio Oduber Hospitaal (HOH) a aserká e Fundashon Mariadal ku e partisipashon: “djis laga sa ku kiko nos por yuda i nos ta sòru pa e sosodé.”
Traslado
Entretantu SMMC a indiká ku tabata nesesario pa trasladá tur su 62 pashènt pa diálisis pa via aerio. Denter di un ora a disidí, despues di konsulta entre tur aktor konserní ku ZVK i VWS Den Haag, pa trasladá e pashèntnan pa diálisis di Sint Maarten pa Aruba. A disidí tambe pa pasa tur pashènt krítiko ku ambulans aerio pa Kòrsou i pa Boneiru.
Riba djamars 5 di sèptèmber, promé ku orkan Irma a alkansá Islariba, Ton Wassenaar, ku ta e Hefe suplente di e Zorgverzekeringskantoor BES (ZVK), ku ta kai bou di e ministerio di Salubridat Públiko, Bienestar i Deporte (‘VWS’) na Den Haag, a tuma kontakto kaba ku e Fundashon Mariadal pa indiká ku e ZVK i e VWS tabatin liñanan di komunikashon pa regla un eventual traspaso aerio di pashènt via Defensie. Djarason anochi, 6 di sèptèmber, Giovanni Frans di e HdD di e Fundashon Mariadal, a informá Wassenaar di e kolaborashon ku a forma lokalmente, pa kordiná loke seguidamente tabata nesesario.
Kartanan di garantia
Te ku dos djasabra pasá e brùg aerio médiko a transportá 83 pashènt ku mester a hospitalisá, di Islariba pa e islanan Aruba, Boneiru i Kòrsou. E ZVK na Boneiru ta reglando kartanan di garantia pa por interná tur pashènt trasladá i dunanan tratamentu médiko na Aruba, Kòrsou i Boneiru; esaki inkluso e pashentnan di Pais St. Maarten . Tambe e ZVK ta atendiendo henter e logístika di e transporte di e akompañantenan i di e pashèntnan ku no mester interná den hospital.
Boneiru mes a tuma sinku pashènt durante e promé dianan. Bou di nan tabatin tres di habla franses. E indikashonnan médiko tabata: embaraso, fraktura di hep, diálisis i epilepsia. Tabatin un pashènt di Sint Maarten tambe, ku herida na wowo, rumbo pa Kòrsou.
Duna lus
Te ku e momento ei, Aruba a tuma 62 pashènt pa diálisis (34 riba djabièrnè i 28 riba djasabra) i tambe dos señora embarasá, di kua entretantu unu a duna lus. Un parti di e pashentnan pa diálisis ta hasi esaki na E Instituto Medico San Nicolas (InSam). Djarason a trasladá dies di e pashèntnan pa diálisis akí pa Boneiru.
Ta drai un warda adishonal den tur e sentronan pa diálisis pa e pashèntnan pa diálisis for di Sint Maarten, Saba i Sint Eustatius. E SMMC a manda enfermero di diálisis pa Aruba pa reforsá e tim di diálisis ei. Pa e di tres warda ku ta drai na Boneiru, tin kuater enfermero di diálisis na kaminda for di kolaborashon ku ta eksistí entre e Fundashon Mariadal, AMC i VUMC na Amsterdam pa reforsá e tim di diálisis na Boneiru.
Intensive Care
Na Kòrsou a tuma djeskuater pashènt agudo durante e promé dianan di e servisio di brùg aerio médiko. A interná unu mesora den intensive care i dos a bai pa sala di kuido na Sehos despues di nan operashon.
Bou di e pashèntnan akí tin un mucha for di Sint Eustatius tambe ku a sufri un trouma neural. A transportá e mucha akí ku helikòpter for di Sint Eustatius pa e aeropuerto di e isla Sint Kitts. Via un ‘wing-to-wing-transfer’ a traslad’é ku un ambulans aerio ku a bini for di Boneiru pa hib’é Sehos.


text:
ORANJESTAD – Durante conferencia di Prensa di Gobierno di Aruba e siman aki, Minister Glenbert Croes a elabora riba e tema di DIMAS. Siman pasa diferente informacion a surgi den cual ta iliustra cu tin un kiebro di confiansa y un situacion cual e Minister y e Directora di DIMAS no por traha cu otro.
Minister Croes a informa cu tin diferente problema andando den DIMAS desde 14 aña pasa, cual a wordo constata a traves di rapportnan cu a keda cla na 2008.
Esencia di e onwerkbare situatie entre Directora di DIMAS y Minister Croes
Minister Croes a splica cu sra. Paskel Directora di DIMAS, a acus’e di ta falsifica e decreto unda cu a manda haci un ‘audit scan’. Minister Croes a lanta un ICT subcommissie pa haci un audit scan di e problematicanan den e sistema di ICT di Dimas.
‘Pues pa e coreccionnan cu mi a haci, e kier implica cu mi lo ta falsificando e decreto unda cu mi ta institui e subcommissie di trabou, cu ta constitui door di miembronan di e team di stuurgroep.’
Minister Croes ta sigui splica cu a traves di un carta fecha 15 di oktober 2021, Como Minister encarga, a informa sra. Paskel cu e ta insitui “Directie DIMAS Team”. Den e carta Minister Croes ta presenta su maneho y ta informa sra. Paskel di e constelacion di e team cual ta inclui sra. Paskel como parti di e team. E directora ta firma di a ricibi e carta y ta expresa su preocupacion cu e nomber “Directie Team”. A base di esaki, pa evita confusion pa e directora, Minister Croes a cambia e nomber pa “Stuurgroep DIMAS”. E cambio aki a tuma luga a traves di un decreto. Sinembargo despues di a haci e cambio aki e directora di DIMAS a acusa Minister Croes cu tin dos MB mescos, cu diferente fecha, y cu Minister ta ‘anti data’ y/of falsificando decreto.
Esaki Minister Croes ta considera algo inaceptabel y ta viola e confiansa entre un Minister y su directora gravemente. Pa cual a tuma e decision pa institui e team di maneho cu lo ta encarga cu dirigi DIMAS.
Minister Croes a sigui bisa cu banda di esaki sra. Paskel a cuestiona cu a reactiva Advies Toelating Uitzetting (ATU) cual e Minister anterior, esta Sr. Bikker a reactiva via di un Ministeriele regeling na 2019. Den e Ministeriele Regeling aki ta poni con e reactivacion mester tuma luga.
Kico ta meta di sra. Paskel
‘Full e situacion aki ta uno cu a pone mi puntra mi mes, kico lo ta e meta di Directora di DIMAS sra. Paskel cu e acusacionnan aki. Cu durante casi 6 luna a bisa ‘di boca pafo’ cu ta sostene y traha cu e Minister, pero internamente locual el a haci ta frustra mi trabou, frustra trabou di e team cu a delega (cu a pidie pa forma parti di dje) pa por traha riba mehoracion di DIMAS,’ Minister Croes a expresa.
Rapportnan haci riba e situacion di DIMAS
Tin casi 1 miyon florin desde 2008 cu a bay na diferente rapportnan cu instancianan a traha riba e problemanan cu tin den e operacion di DIMAS. Minister Croes ta enfatisa cu e tin tur confiansa den e trahadonan di DIMAS y y hunto lo traha pa mehora DIMAS y atende cu e problemanan señala na 2008 y 2015 pa entre otro PricewaterhouseCoopers (PwC). Di 2017 tin dos rapport di Balance Holding, y tambe di Verdonck, Klooster and Associates.
Problemanan señala na DIMAS
E problemanan cu a señala den DIMAS tin 99% di haber cu e responsabilidad of falta di responsabilidad di e directora di DIMAS.
Un poco di locual cu Minister Croes ta referi na dje ta trata 2.3 miyon florin (inclusief meerwerk) cu a wordo gasta na 2016/2017 pa KPMG conduci un trabou pa yega na e software SIRSA, mientras cu tabatin bidnan cu ta costa hopi menos, di companianan local.
Despues a bin un compania Core NV, unda cu directora di DIMAS a haci e escogencia cu a costa 400 mil florin, pa drecha e problemanan riba e software cual anteriormente a gasta 2.3 miyon florin riba dje. Como cu problemanan a perisisti, a bolbe haci un bid y e biaha aki 800 mil florin a bay na Setar pa cumpra hardware entre otro.
tambe na 2016 tabatin un situacion di irregularidad cu un compania cu DIMAS a scoge y cual a ricibi 2.6 miyon florin pa digitalisa e archief. E compania no tabatin un garantia di banco, diripiente a logra obtene esaki den un weekend.
Na 2018 sin aprobacion di e Minister encarga e tempo ey, ICT consultant ta wordo contrata y ricibi 114 mil florin. Na 2019 a pag’e 120 mil, 2020 a pag’e 162 mil y 2021a pag’e 162 mil. Banda di tur esaki tin workorders di 100 mil florin ta wordo paga sin Openbaar Aanbesteding. Remarcabel ta cu desde 2018 e directora ta encarga cu e decisionnan di ICT, e team ta traha pero e directora ta encarga.
Dicon ta enfoca/ stress riba e puntonan aki?
Minister Croes ta splica cu e sistema di ICT ta e motor di e departamento y e trahadornan di DIMAS ta alma y curpa di e departamento, cu mester percura pa brinda bon servicio na tur e clientenan di DIMAS.
“Como Minister di DIMAS lo mi laga haci forensic audit di tur e señalamentonan cu ta bin dilanti den e rapportnan. Entre otro: Con permisonan ta wordo ‘gefix’ den 24 ora, mientras cu mundo mester warda cantidad di luna.”
Minister Croes conhuntamente cu e team encarga cu maneho di DIMAS a solicita pa haci forensic audit di tur e asuntonan aki y ta lamenta cu despues di mas cu 7 miyon florin gasta, e sistema riba e roadmap no ta ni 50% cla.
Concluyendo, Minister Croes ta indica cu esaki ta untiki di e retonan cu tin na Dimas. Y ta expresa cu e ta desea pa tin mehoracion di DIMAS y ta sigur cu comunidad tambe kier mehoracion di DIMAS. Aruba mester di un DIMAS eficiente, transparente y servicial (klantvriendelijk).
“Mi deseo ta pa hunto cu tur e trahadonan di DIMAS y hunto cu e management team di DIMAS, nos haci e procesonan di DIMAS uno ‘customer friendly’, transparente y eficiente pero sin sacrifica e calidad di locual cu mester tuma luga,” Minister Croes a termina bisando.